title: ISISe seksorjusest eluga pääsenud jeziidid võitsid Sahharovi preemia

maintext:
Euroopa Parlamendi inimõiguspreemia Sahharovi auhinna võtsid seekord jeziidi naiste kaitsjad. Tunnustusega kaasneb 50 000 euro suurune rahasumma ning preemiat on välja antud 1988. aastast saadik.
2014. aastal olid värske preemia pälvinud Nadia Murad Basee ja Lamiya Aji Bashar nende tuhatkonna jeziidi tüdruku ja naise seas, kes sattusid äärmusühenduse Islamiriik (ISIS) kätte ja sunniti seksuaalorjaks.
2014. aasta augustis vallutasid islamistid Iraagi põhjaosa linna Sinjari ning kümned tuhanded jeziidid põgenesid seejärel kodudest.
Kümned tuhanded jeziidid 2014. aasta suvel islamistide rünnaku eest kodukohast pagemas. Fotod: Scanpix
Jeziidid kodust lahkumas.
Tuhanded naised ja lapsed langesid vangi ning neid müüdi hiljem avalikel orjaturgudel ISISe võitlejatele.
Murad rööviti oma koduskülast Kochost ja viidi Mosulisse, kus teda piinati ja vägistati. Hiljem õnnestus tal islamistide käest põgeneda. Tema kuuel vennal ja emal nii hästi ei läinud ning ISIS tappis nad Sinjari pealetungi käigus.
Bashar pärineb samuti Kochost ning ta üritas 20 vangisoldud kuu jooksul korduvalt mässuliste käest põgeneda, enne kui see lõpuks õnnestus. Ta oli röövimisel vaid 16-aastane.
Mõlemad naised võitlevad nüüd jeziidi kogukonna õiguste eest.
Jeziidid pole ei moslemid ega araablased ning järgivad usulahku, mida terroristid põlastavad. Kurdi keelt kõnelev vähemus paikneb suuresti Iraagi põhjaosas asuva Sinjari mäe ümbruskonnas. ÜRO teatel liigituvad ISISe jeziitide suhtes sooritatud genotsiidiks.


description: Euroopa poliitilised juhid on ajaga loobunud NATO arendamisel arvestamast Venemaa seisukohtade ja huvidega, ütles Euroopa Komisjoni endine president Romano Prodi neljapäeval.

title: Prodi: Euroopa ei arvesta enam NATOt arendades Venemaa huve

fasttext_language: et


description: Venemaa eitas täna Soome õhupiiri rikkumist ja rõhutas, et kõik sõjalennukid lendavad rahvusvahelisi reegleid järgides ja väljaspool Soome õhuruumi.

title: Venemaa eitab Soome õhupiiri rikkumist


description: Gruusia parlamendivalimiste teises voorus saatis esialgsetel andmetel taas suur edu valitsusparteid Gruusia Unistus. Lõplikud tulemused selguvad täna hommikul.

title: Gruusia parlamendivalimiste teises voorus võidutses ülekaalukalt valitsuspartei

maintext:
Valimiste teine voor korraldati 50 ühemandaadilises valimisringkonnas, kus on valimisnimekirjades ligi 2,5 miljonit valijat. Valimisaktiivsuseks kujunes seekord 37,5 protsenti.
Esialgsete tulemuste kohaselt võitis Gruusia Unistus 48 valimisringkonnas. Ülejäänud kahes osutusid valituks sõltumatud üksikkandidaadid Salome Zurabišvili ja Simon Nozadze.
Seega on valitsuspartei saamas parlamendis 115 kohta.
8. oktoobril korraldatud esimeses voorus osutus valituks 100 rahvaesindajat, neist 67 võimuparteist Gruusia Unistus. 27 saadikut sai Ühtne Rahvuslik Liikumine ja kuus rahvaesindajat partei Gruusia Patriootide Liit.
Pärast esimest valimisvooru juhtis võimuerakond Gruusia Unistus, mis lootis pärast teist vooru ühemandaadilistes ringkondades saada parlamendis põhiseadusliku enamuse, milleks oli vaja vähemalt 113 kohta. Parlamenti pääsevad ka Ühtne Rahvuslik Liikumine ja Patriootide Liit.


description: Orkaan Matthew ohvrite arv Haitil on tõusnud üle 300, teatas senaator Herve Fourcand eile.

title: Orkaan Matthew ohvrite arv Haitil tõusis üle 300

maintext:
Haiti võimud teatasid kolmapäeval, et lükkasid riiki tabanud orkaani Matthew tõttu edasi pühapäevaks kavandatud presidendi- ja üldvalimised.
Haiti lõunaosas vajus teisipäeval tormis kokku La Digue maanteesild, mis oli piirkonna ainsaks ühendusteeks ülejäänud riigiga, teatasid võimuesindajad.
Video: kosmosejaama kaamera tabas Kariibi saari ohustava võimsa orkaani
Orkaan Matthew on tugevam kui enamik viimastel aastakümnetel Atlandi Ookeani kohal liikunud keeristormidest. Hetkel on ta kursil Jamaica ja Haiti poole.


description: Vene uudisteagentuurid teatasid, et Gruusia separatistlikus piirkonnas Abhaasias õhkis mees ennast kohalikus televisioonijaamas, vahendab AP.

maintext:
Mees, kelle isik on veel tuvastamisel, lasi ennast Abhaasia siseministeeriumi sõnul täna hommikul riigitelevisiooni maja sissepääsu ees regiooni pealinnas Suhhumis õhku. Ministeerium juhtunut terrorirünnakuks siiski ei nimetanud, sõnades, et juhtunu üle on käimas juurdlus. Ametnike sõnul on võimalik, et ennast õhku lasknud mehel võis olla kaasosaline.
Hoolimata Abhaasia ja Gruusia- vahelistest pingetest ei ole riigi territooriumil seni terrorirünnakuid toimunud.
Abhaasia siseministeeriumi andmetel oli pomm kodus valmistatud ja sisaldas 200 grammi trinitrotolueeniga ehk TNTga sarnase plahvatusjõuga lõhkeainet.


description: Budapest kutsus täna välja riigis resideeruva Vene suursaadiku seoses Vene telesaates esinenud märkustega 1956. aasta Ungari ülestõusu aadressil.

title: Vene riigitelevisiooni märkused Ungari ülestõusu kohta vihastasid Budapesti

maintext:
«Me teeme selgeks, et ei salli kellegi alandavaid märkusi 1956. aasta ülestõusu ja selle kangelaste kohta,» teatas Ungari välisministeerium riiklikule uudisteagentuurile MTI.
Vene riigitelevisioonis nimetati ungarlaste ülestõusu Nõukogude Liidu ülemvõimu vastu märatsemiseks, mille käigus vabastati vanglast tuhandeid endisi natse.
Ungari tähistas pühapäeval 60 aasta möödumist ülestõusu algusest.
Ehkki telesaate kasutatud venekeelne sõna «pogrom» ei kanna antisemiitlikke toone, on sel negatiivne tähendusvarjund Ungaris, kus natsid tapsid ja küüditasid sadu tuhandeid juute.
Vene riigitelevisioonis väideti ka, et ülestõusu orkestreerisid USA ja Lääne-Euroopa riigid.
1956. aasta 23. oktoobril puhkes Ungaris relvastatud ülestõus Nõukogude Liidu ülemvõimu vastu, kui Moskvaga liidus olevad Ungari kommunistlikud võimud avasid tule rahumeelsete meeleavaldajate pihta.
Nõukogude väed otsustasid esmalt riigist lahkuda, ent naasid novembri alguses ja surusid ülestõusu veriselt maha.
Ülestõusu järel hukati sadu inimesi, teiste seas reformimeelne kommunist Imre Nagy, kes kavatses viia Ungari välja Nõukogude juhitud Varssavi paktist.
Hiljutises küsitluses ütlesid umbes pooled 1600 küsitletud venelasest, et Nõukogude Liit tegutses Ungari ülestõusu maha surudes õigesti.


description: Kahele Poola kodanikule esitati Austraalias süüdistus seoses suurima sel aastal tabatud uimastikoguse - 1,2 tonni ecstasy - riiki toimetamisega.

title: Kaht poolakat süüdistatakse 1,2 tonni ecstasy Austraaliasse smugeldamises

maintext:
Politsei hinnangul on konfiskeeritud narkolaadungi tänavahind umbes 145 miljonit Austraalia dollarit (101 miljonit eurot).
«Mehed vanuses 28 ja 29 aastat toimetasid väidetavalt narkolasti alumiiniumlehtede lasti peidetuna Tšehhist Austraaliasse,» ütles piirivalveülem Tim Fitzgerald.
«Kaup oli deklareeritud alumiiniumrullidena ja rullide hulgas oli mitu tinapakendit, millesse olid peidetud narkootikumid, see oli väga nutikas peidukoht,» lisas ta.
Narkolast leiti vihje peale üleeile ühest Sydney laohoonest.
«See on suurim Austraalias 2016. aastal seni konfiskeeritud narkokogus ja kõigi aegade neljas ecstasy-kogus,» sõnas justiitsminister Michael Keenan ja lisas, et oodata on veel vahistamisi.


description: Briti tabloid The Sun avalikustas Suurbritannia politseilt saadud andmete põhjal laiaulatusliku ülevaate üle maailma nendeni jõudnud vihjetest 2007. aastal Portugali kuurordist kadunud kolmeaastase Madeleine McCanni kohta.

title: Portugalis kadunud Madeleine McCanni kohta on Eestist tulnud 28 vihjet

maintext:
Kurikuulsa juhtumi kohta on Eestist tulnud 28 vihjet, kirjutas The Sun. Vihjete sisu ei avaldatud, mis tähendab, et neid uuritakse.
Kokku on vihjeid võimalikust McCanni nägemisest tulnud 101 riigist, kokku 8685. Suur osa vihjetest kandsid Portugali politseipoolset märget «NFA» (no further action), mis tähendab, et neid ei uurita edasi.


description: Somaalia piraadid lasid vabaks neli ja pool aastat tagasi röövitud 26 meremeest, kui nende eest maksti väidetavalt lunaraha.

title: Somaalia piraadid vabastasid aastaid vangis olnud meremehed

maintext:
Vietnami, Taiwani, Kambodža, Indoneesia, Hiina ja Filipiinide kodanikest meeskond oli üks viimastest Somaalia piraatide käes olnud pantvangidest.
Piraat Bile Hussein ütles, et laupäeval vabastatud meremehed olid kurjategijate poolt 2012. aasta märtsis röövitud Taiwani kalalaeva FV Naham 3 meeskond. Laev uppus hiljem. Üks meremeestest tapeti rünnaku ajal ja veel kaks surid vangistuse jooksul haigustesse.
Husseini väitel maksti meremeeste vabastamise eest 1,5 miljonit dollarit lunaraha. Meremehed veetsid enamuse aja vangistusest Somaalia sisemaal.
Piraatlus Somaalia ranniku lähedal oli kunagi tõsine oht laevandusele, kuid rünnakute arv on viimastel aastatel järsult vähenenud, kuna laevafirmad on palganud relvastatud saatemeeskondi ning Euroopa Liidu merejõud hoogustasid patrullimist ohtlikes vetes.


description: Brasiilias Rio de Janeiros toimus politsei eriüksuse ja kuritegeliku gängi vahel tulevahetus, milles hukkus vähemalt kaks narkogängi liiget ning üks politseinik sai haavata. Lisaks arreteeriti mitu narkokaubitsejat.

title: Pildid: Rio politseil oli narkogängiga tulevahetus, hukkus vähemalt kaks gängiliiget

maintext:
Politsei tegi haarangu Rio kuulsate randade Copacabana ja Ipanema vahele jäävas vaestelinnaosas Pavão-Pavãozinhos, edastab Reuters.
Politsei sulges oma autodega tänavad ja valmistus läbi otsima hooneid, kus gäng tegutseb, kuid siis lahvatas tulistamine. Lisaks patrullisid piirkonna kohal politseihelikopterid, et gängiliikmete asukohti kindlaks teha.
Politsei haarang algas eile varahommikul kohaliku aja järgi ja kestis kuni pärastlõunani.
Politseioperatsiooni tõttu oli piirkonnas suletud 21 kooli ja lasteaeda ning mitmed ärid.
Rio Pavão-Pavãozinho piirkonnas on viimasel ajal narkogängide ja politsei kokkupõrked sagenenud, sest narkokaupmehed on muutunud agressiivsemaks, kuna üritavad olümpiamängudeks kaotatud slummipiirkondi uuesti oma kontrolli alla saada.
Selle suve Rio olümpiamängud möödusid suuremate intsidentideta, kuna Brasiilia politsei ja sõjavägi hoidis linna karmi valve all. Nüüdseks on kuritegelikud gängid muutunud aktiivsemaks ning politsei sõnul on linna tabanud uus kuritegevuse laine.
Oma rolli mängib selles nii vilets majandus, töötus kui elanike sissetulekute suur lõhe. Paljudel, kes said Rio olümpia ajal ajutise töö, ei ole enam tööd.
Pavão-Pavãozinho on üks Rio kurikuulsamaid favelasid, kus narkomüük, kuritegevus ja tapmised on igapäevased.


description: Filipiinide kirdeosa tabas kolmapäeva hilisõhtul taifuun Haima, mis randus Cagayani provintsis veidi enne keskööd, teatasid võimuesindajad.

title: Filipiinide kirdeosa tabas taifuun Haima

maintext:
Mitmel pool kadus koheselt elektrivool. Tugev tuul kiskus tunnistajate kinnitusel suuri puid juurtega välja ja mitmetelt majadelt katused.
Haima tuuled puhusid meteoroloogide teatel 63 meetrit sekundis.
Inimohvritest pole siiski esialgu teatatud.
"Me ei saa üldse välja minna, sest tuul on niivõrd tugev, et puud on pressitud maadligi," kirjeldas Camasis elav kohalik riigiametnik Elisa Arugay raadiojaamale DZMM.
"Riisi- ja maisipõllud on maatasa niikaugele, kui silm ulatub. Paljud majad on hävinenud. Ma nägin, kuidas suur puu purustas koolimaja," rääkis Ilganis elav õppejõud Villamor Visaya.
Tuguegarao linnapea Jefferson Soriano teatas samuti suurtest kahjudest koolidele, kus kohalikud olid varju otsinud.
"Nad kustuvad abi, kuna hoonetelt on katused rebitud. Suur probleem on selles, et päästjad ei saa kohutava maru tõttu samuti välja appi minna," ütles linnapea.
President Rodrigo Duterte kinnitas, et Haimas on tehtud maru saabumiseks kõik, mis vähegi võimalik. Evakueeritud on kümneid tuhandeid inimesi. Riigipea väljendas sellest hoolimata suurt muret.
"Me saame vaid palvetada, et häving ei ole niivõrd ulatuslik, kui mitmel varasemal korral, mis tõi meie rahvale kohutavaid piinu ja kannatusi. Kuid me oleme valmis. Kõik, mis võimalik, on tehtud," sõnas president.


description: Mehhiko võimud pidasid eelmisel aastal kinni üle 20 000 saatjata lapsmigrandi, neid oli kaks korda rohkem kui aasta varem.

title: Mehhiko pidas eelmisel aastal kinni üle 20 000 lapsmigrandi

maintext:
Mehhiko riiklik inimõiguskomisjon ütles, et alaealisi ohustasid nii kuritegelikud jõugud kui korrumpeerunud ametnikud. «Võimud tegutsevad laste huve arvestamata ja neid kaitsmata,» ütles komisjoni president Luis Raul Gonzales pressikonverentsil.
Enamus alaealistest migrantidest olid pärit kuritegevusest ja vaesusest haaratud Kesk-Ameerika riikidest El Salvadorist, Guatemalast ja Hondurasest. «Lapsi hoiti migratsioonikeskustes, selle asemel, et saata nad otsekohe vastuvõtukeskustesse, kus nad saaksid abi ja kaitset, mida nad vajavad rahvusvaheliste standardite alusel,» ütles Gonzales.


description: Türgi võimud on kõrvaldanud ametist 12 801 korrakaitsjat väidetavate sidemete tõttu USAs elava islamivaimuliku Fethullah Güleniga, teatas politsei peakontor täna.

title: Türgi kõrvaldas ametist 12 801 korrakaitsjat

maintext:
Ametist kõrvaldatute seas oli 2523 politseiülemat, seisis avalduses. Riigipöördekatsejärgses struktuuride puhastamises on ametist kõrvaldatud juba üle 100 000 tsiviilteenistuja, õpetaja, kohtuniku, juristi ja muude elualade esindaja.
Türgi valitsus süüdistab Fethullah Güleni riigipöördekatse korraldamises, vaimulik ise on oma süüd eitanud.


description: Hispaania politsei otsib taga 28 migranti, kes põgenesid kinnipidamiskeskusest pärast mässu, milles sai viis korravalvurit vigastada.

title: Migrandid põgenesid Hispaania kinnipidamiskeskusest

maintext:
Umbes 70 elamislubadeta välismaalasel, keda peeti Kagu-Hispaanias Murcia lähedal Sangonera la Verde keskuses, õnnestus eile õhtul põgeneda.
«Üks välismaalastest teeskles, et on haige, ja kui kiirabi tuli teda ära viima, hakkasid teised mässama,» ütles politsei esindaja.
«Üle poole põgenenud välismaalastest on nüüdseks keskusesse naasnud. 28 on endiselt jooksus.»
Mässajad ründasid politseinikke tulekustutite ja muude kättejuhtunud esemetega, viis korravalvurit sai kergelt viga.
Ülerahvastatud ja vanglat meenutavad kinnipidamiskeskused on mõeldud inimestele, kes on tulnud Hispaaniasse elamisloata ja kes kavatsetakse välja saata.


description: Föderaalne Juurdlusbüroo (FBI) teavitas reedel USA seadusandjaid, et on avanud uue juurdluse seoses demokraatide presidendikandidaadi Hillary Clintoni elektronkirjavahetusega tema välisministriks oleku päevilt.

title: FBI avas uue juurdluse Clintoni elektronkirjavahetuse asjus

maintext:
FBI direktori James Comey sõnul kavatseb agentuur välja selgitada, kas uutes avalikuks tulnud e-kirjades on salajast informatsiooni. Ühtlasi antakse hinnang nende tähtsuse kohta uurimisele.
New Yorgi börsid pöörasid pärast teadet uuest juurdlusest Clintoni elektronkirjavahetuse osas langusse.
Juunis märkis Comey, et puuduvad tõendid selle kohta, nagu rikkunuks Clinton välisministrina seadust. Ta nimetas tollal Clintoni tegevust ettevaatamatuks.
Clinton kasutas välisministrina valitsuse ja eraasjade ajamiseks eraserverit. Uudisteagentuur Associated Press avalikustas serveri olemasolu 2015. aastal ning sestpeale on see korduvalt olnud vabariiklaste ja avalikkuse löögi all.
Trump: FBI-l on julgust parandada kohutav viga
«Hillary Clintoni korrumpeeritus on ennenägematu,» ütles ta oma poolehoidjatele New Hampshire' Manchesteri linnas peetud kõnes. «Pange ta trellide taha.»
«Ma hindan väga tõsiasja, et FBI-l ja justiitsministeeriumil on julgust parandada kohutav viga, mille nad tegid, lõpetades uurimise süüditsust esitamata,» lisas ta.


description: Varem ÜRO-le allunud uudisteagentuur IRIN alustas kolmapäeval tööd sõltumatu organisatsioonina ja lubas valgustada 20 miljardi dollari suuruse ülemaailmse abitööstuse telgitaguseid.

title: Endine ÜRO uudisteagentuur lubab välisabi raiskamise päevavalgele tuua

maintext:
«Väga väha on sellise suurusjärgu tööstusi, millel ei ole sellele spetsialiseerunud meediat,» ütles endine kõrge ÜRO ametnik Ben Parker, kes hakkab IRIN-i uurimistööd juhtima.
«See on väga veider, unikaalne ja kompleksne seaduslike õiguste süsteem, kus võim on koondunud väga vähestesse kätesse,» lisas Parker, kes juhtis 2012. aastal ÜRO humanitaarabibürood Süürias.
Parker võrdles humanitaarabimaailma läbipaistmatuselt Vatikaniga ja ütles, et uuriva ajakirjanduse puudumine ei ole abikogukonnale kasuks tulnud.
«Käputäis doonoreid ja käputäis hiiglaslikke abiagentuure kalduvad seda 20 miljardit dollarit monopoliseerima ning nende tegevuse uurimine ja läbipaistvus on äärmiselt kasin.»
Parker lubas, et IRIN toob päevavalgele mõjuvõimsad humanitaarabiorganisatsioonid, kes küsivad üldsuselt raha ja «väidavad, et teevad õiget asja», aga pääsevad sageli väga kehva tööga ja oma läbikukkumist ausalt tunnistamata.
Agentuur loodi 1995. aastal pärast Rwanda genotsiidi ja tema tegevus on olnud alati suunatud humanitaarkatastroofide kajastamisele.
IRIN-i direktor Heba Aly ütles, et organisatsioon tundis end ÜRO kontrolli all survestatuna ja otsustas, et suudab sõltumatuna rohkem korda saata. Sellega ollakse aga ilma ka ÜRO rahastatusest ja jäädakse karmi majanduskliima vintsutada, tõdes Aly.
Ta avaldas aga lootust, et IRIN-i toetavad USA-s tekkima hakanud fondid ja filantroobid, kes toetavad ühiskonnateadlikku ajakirjandust.


description: Venemaa kaitseministeerium süüdistas eile Iraagis terrorirühmituse Islamiriik (ISIS) vastu võitlevat Ameerika Ühendriikide juhitavat koalitsiooni sõjakuritegudes.

title: Venemaa süüdistas lääneriikide koalitsiooni Iraagis sõjaroimades

maintext:
Süüdistus esitati päev pärast seda, kui Kirkuki lähedal sai õhurünnakus surma 15 naist.
«Oleme näinud mitu korda, et need rahvusvahelise koalitsiooni sõjalennukite ohvriterohked rünnakud – millel on kõik sõjaroimade tunnused – on muutunud igapäevaseks rutiiniks,» sõnas Vene kaitseministeeriumi kõneisik Igor Konašenkov.
Venemaa on varasemalt välja toonud ka Jeemenis kujunenud olukorra, kus Saudi Araabia juhitud liitlaste ohvriterohked õhurünnakud ei pälvi Moskva hinnangul meedia ja avalikkuse piisavat tähelepanu.
Terrorigrupeeringu Islamiriik (ISIS) džihadistide rünnakus Iraagi põhjaosas asuvale Kirkukile hukkus vähemalt 80 inimest, peamiselt valitsusvägede võitlejad, teatasid eile õhtul julgeolekuametnikud.


description: Jeemenis jätkusid kolmepäevasest relvarahust hoolimata lahingud, teatasid täna armeeametnikud.

title: Jeemenis jätkuvad relvarahust hoolimata kokkupõrked

maintext:
Saudi Araabia juhitava koalitsiooni sõjalennukid ründasid arvatavate huthimässuliste raketiseadeldisi pealinnast Sanaast idas. Neljapäeval tulistasid Patriot raketid pealinnast idas Maribi kohal alla kaks mässuliste raketti.
ÜRO erisaadik Ismail Ould Cheikh Ahmed ütles eile, et relvarahu on habras, kuid suuresti püsiv. Ta kutsus relvakonflikti kõiki osapooli vaoshoitusele ja pidama kinni 72-tunnisest relvarahust, mis lõpeb täna õhtul. Ahmed kohtus reede õhtul Saudi Araabia pealinnas Ar-Riyadis Jeemeni asepresidendi Ali Mohsen al-Ahmariga.
Ahmari väitel hoiduvad valitsusväed relvakokkupõrgetest, kuid mässulised olevat rikkunud relvarahu alates selle jõustumisest 449 korda.
Jeemeni konfliktis on hukkunud ligi 6900 inimest, rohkem kui pooled neist tsiviilisikud. Lisaks on kolm miljonit inimest pidanud oma kodudest põgenema ja veel miljonid vajavad toiduabi.


description: ÜRO peasekretär Ban Ki-moon sõidab homme Haitile, et külastada orkaan Matthew` laastatud piirkondi.

title: ÜRO peasekretär külastab orkaanist laastatud Haitit

maintext:
Ban külastab orkaanis kõige rohkem kannatada saanud Les Cayesi linna Haiti lõunarannikul ning kohtub riigi liidritega, ütles tema kantselei täna.
ÜRO kutsus oma liikmesriike eraldama kiirkorras Haiti abistamiseks 120 miljonit dollarit, kuid seni on saadud ainult 6,1 miljonit ehk viis protsenti vajaminevast, ütles ÜRO kõneisik Stephane Dujarric.
Vähemalt 473 inimest sai surma, kui Matthew maabus 4. oktoobril Haitil 4. kategooria orkaanina, mille tuulte kiirus ulatus 63,8 meetrini sekundis.
Ban ütles esmaspäeval, et Haiti vajab kiiresti ulatuslikku rahvusvahelist abi, et hävinguga toime tulla. Abivajajaid on umbes 1,4 miljonit.


description: Prantsusmaa põhjaosas Calais's algas täna hommikul migrantide äraviimine kurikuulsast põgenikelaagrist.

title: Galerii: Prantsusmaa tühjendab Calais` põgenikelaagrit

maintext:
Migrandid hakkasid saabuma kogunemispunktidesse, kust nad suunatakse bussidesse, mis viivad nad vastuvõtukeskustesse üle Prantsusmaa.
Laager, mida tuntakse Džungli nime all, rajati 2015. aasta aprillis ning kõrghetkel elas selles 10 000 Suurbritanniasse pääseda lootvat inimest. Nüüdseks on laagrielanike arv langenud 6400 peale.
Migrandid on pärit peamiselt Afganistanist, Sudaanist ja Eritreast.
Elanike evakueerimisele järgneb laagri lammutamine.


description: Umbes 2000 inimest võttis osa eile Örebro linnas toimunud üritusest «Jookse elu eest», kus osalejad pidid põiklema mööda sadade tänavatele lastud zombide eest, vahendab The Local.

title: Rootsi zombijooksust võttis osa 2000 inimest

maintext:
Üritus oli inspireeritud sarjast «Kõndivad surnud» ning osalejad pidid läbima 6,5 kilomeetri pikkuse raja nii, et vähemalt üks kolmest «elust» ehk vööle kinnitatud plastiklipikust neile alles jääks.
Peale sadade rada ääristavate zombide oli trajektooril ka mitmeid muid takistusi, tehes jooksu veelgi keerulisemaks.
29-aastane lasteaiakasvataja Elin Kvarnström sõnas Rootsi uudisteagentuurile TT, et suutis raja läbida kahe eluga. «See oli väga lahe. Üks karmimaid asju, mida ma teinud olen. Tõesti tekkis tunne, et pidin oma elu eest jooksma, kuna igal pool luurasid zombid ja sarjast tuttavad stseenid olid väga realistlikud.»
Üritust korraldanud rühmituse Batalj kõneisiku Erik Haneskogi sõnul ei olnud jooksul võitjaid. «Oluline oli üritust võimalikult palju nautida,» sõnas Haneskog.


description: Prantsuse võimud alustasid Calais`asuva isetekkelise põgenikelaagri, hüüdnimega džungel elanike evakueerimist ja nende paigutamist üle Prantsusmaa asuvatesse ametlikesse põgenikekeskustesse, et see laager lammutada.

title: Calais`"džunglis" elanud 1300 alaealise saatus on lahtine

maintext:
Prantsuse meedia teatel elas selles laagris umbes 10 000 inimest, kelle seas on ka 1300 üksinda Prantsusmaale saabunud alaealist, kelle saatus on nüüd lahtine.
Humanitaartöötajate sõnul jäävad need lapsed peavarju, söögi ja dokumendita, sest täiskasvanud trügivad neist ette, et nad saaksid end registreerida ametlikult asüülitaotlejaks ja minna ametlikesse põgenikekeskustesse.
Nii laagrit lammutavate politsenike, tööliste kui abitöötajate sõnul liigub laagrialal ringi lapsi, kes küsivad, et mida nad peavad tegema ja kuhu minema. Alla 12-aastaseid on märgatud umbes 50, paljud neist ei räägi mitte mingit teist keelt peale oma emakeele.
Lapsed on pidanud ootama pikkades järjekordades tunde, et nad saaksid end ametlikult sisserändajana registreerida. Neis järjekordades tekkis mitmel korral kähmlusi, mida politseil tuli laiali ajada. On ka neid põgenikke, kelle arvates laager lammutatakse enne maha, kui neid sealt minema viiakse.
Humanitaartöötajad käivad telk telgi järel läbi, et põgenikud ei jääks laagri lammutamisele ette ega saaks vigastada. Samas on seal sadu lapsi, kes võivad end «džungli» ala peita ja nad võivad varju jääda.
Calais´põgenikelaagri elanike evakuatsioon algas esmaspäeva varahommiku, end registreerinud põgenikud pandi bussidele ja nad viiakse ametlikesse asüülitaotlejate majutuspaikadesse.
Samas ei tea paljud selles isetekkinud põgenikelaagris elavad lapsed, kes nad peaksid üritama pääseda illegaalina Ühendkuningriiki või lubatakse neil jääda ametlikult Prantsusmaale.
Prantsuse meedia ja siseministeeriumi teatel jõudis end eile ametlikult asüülitaotlejana registreerida 2000 «džungli» elanikku, nende seas 300 alaealist.
Põgenikele antakse võimalus valida, millisesse Prantsusmaa piirkonda nad soovivad elama asuda, pere- ja sõpruskonnad jäetakse kokku.
Samas on palju neid lapsi ja noori, kellel ei ole mitte ühtegi pereliiget ega sõpra ning nad loodavad, et neid aidatakse. Mitmed neist sõnasid enne laagri lammutamist Prantsuse ja Briti meediale, et kui neil Prantsusmaal raskusi on, siis nad üritavad jõuda Ühendkuningriiki, kus nende arvates on lihtsam asüülitaotlejaks saada.
Calais´laagri humanitaartöötajate teatel jätsid Prantsuse võimud just lapsed ja noored ilma informatsioonist, mis neist saab ja see on häbiväärne.
Calais`laagri elanike evakuatsiooni ja hiljem lammutamist valvavad 1250 politseinikku ja sõjaväelast. Evakuatsioon peaks lõppema sel nädalalõpul.


description: Süüria ja Vene sõjalennukid pommitasid täna taas Aleppo idaosa ülestõusnute linnaosi, kus eelmise kahe päeva jooksul sai ägedates rünnakutes surma vähemalt 71 rahulikku elanikku, ütles vabaühendus Süüria Inimõiguste Vaatluskeskus.

title: Süüria valitsusväed ja Venemaa jätkavad Aleppo pommitamist


description: ÜRO Peaassamblee kinnitas täna Portugali ekspeaministri António Guterrese maailmaorganisatsiooni järgmiseks peasekretäriks.

title: ÜRO Peaassamblee kinnitas Guterresi järgmiseks peasekretäriks

maintext:
Peaassamblee 193 liikmesriigi võtsid vastu resolutsiooni, määrates Guterrese ametisse 1. jaanuaril algavaks viieaastaseks ametiajaks. Ta vahetab välja alates 2007. aastast ÜRO peasekretärina tegutseva lõunakorealse Ban Ki-Mooni
ÜRO Julgeolekunõukogu avaldas Guterresele järgmise ÜRO peasekretärina toetust 6. oktoobril ning saatis tema kandidatuuri peaassambleele kinnitamsieks.
Guterres oli aastail 1995-2002 Portugali peaminister ning töötas aastatel 2005-2015 ÜRO põgenikeagentuuri (UNHCR) juhina.
Guterrese valituks osutumine tuli mõnele ÜRO diplomaadile üllatusena, sest nad ei oodanud, et niivõrd otsekohene ja suure poliitilise kogemusega kandidaat suudab saada toetuse julgeolekunõukogu viielt alaliselt liikmelt: Hiinalt, Prantsusmaalt, USA-lt, Venemaalt ja Ühendkuningriigilt.
Guterres peab maailmaorganisatsiooni 10. peasekretäriks saades tegelema mitme maailmas vältava kriisiga.
Võistlus ÜRO peasekretäri koha pärast algas kümne kandidaadiga, Euroopa Liidu bulgaarlasest eelarvevolinik Kristalina Georgieva esitati alles eelmisel nädalal. Ta sai kolmapäeval kaheksa negatiivset häält, kaks neist vetoõigusega riikidelt.
Ida-Euroopas loodeti, et järgmine peasekretär tuleb just nende riikiderühmast, sest idaeurooplane ei ole kunagi varem maailma esidiplomaadina tegutsenud.


description: Hispaania parlament hääletas laupäeval konservatiiv Mariano Rajoy tagasi peaministriks, millega lõppes kümme kuud väldanud poliitiline kriis riigis.

title: Hispaania parlament hääletas Rajoy peaministriks

maintext:
Valitsuse moodustamine sai võimalikuks, kui riigi suuruselt teine partei sotsialistid otsustas mitte hääletada konservatiivide valitsuse vastu.
Rajoy toetuseks andis hääle 170 seadusandjat ja vastu 111 parlamendisaadikut. Hääletamata jättis 68 rahvaesindajat.
Tõenäoliselt jätsid hääletamata sotsialistid. Sotsialistid olid juba varem lubanud, et ei toeta konservatiive, kuid ei takista ka valitsuse moodustamist.
Riiki ähvardasid kolmandad parlamendivalimised viimase aasta jooksul, sest ühelgi erakonnal polnud enamust valitsuse moodustamiseks.
Hispaania opositsioonilise Sotsialistliku Töölispartei (PSOE) endine juht Pedro Sanchez loobus parlamendisaadiku kohast vaid tunde enne seda, kui oli oodata võimuloleva Rahvapartei (PP) juhi Rajoy kinnitamist peaministriks. Samas rõhutas ta, et poliitikas osalemisest ta ei loobu. PSOE juhikohalt 1. oktoobril tagasi astunud Sanchez jättis sellega lahti võimaluse, et kandideerib uuesti erakonna juhiks.


description: India politsei pidas kinni 70 inimest ja küsitleb sadu, keda seostatakse ulatusliku skeemiga, mille abil peteti tuhandetelt ameeriklastelt välja miljoneid dollareid.

title: India politsei pidas kinni 70 ameeriklasi tüssanud inimest

maintext:
Petturid esinesid USA maksuameti esindajatena ja nõudsid tasumata makse, ütles Mumbai politsei. Petturitel olid kõnekeskused, kust helistati Ühendriikide kodanikele ja paluti tagasi helistada, sest neil olevat maksuvõlgnevusi.
Ameeriklastelt, kes tagasi helistasid ja libamaksuameti ähvardust uskuma jäid, kasseeriti sisse tuhandeid dollareid olukorra lahendamiseks, seletas Mumbai politsei esindaja Parag Marere neljapäeval.
Aasta aega toiminud skeem tõi päevas sisse üle 150 000 dollari, lisas ta, kuid ei avaldanud kogusummat, mis sel juhul oleks ligi 55 miljonit dollarit.


description: Paljastati 17 aasta jooksul kogutud salvestised, kus Donald Trump arutab kõmulise raadiosaatejuhi Howard Sterniga naisi alavääristavatel teemadel, vahendab CNN.

title: Avalikustati äärmiselt seksistlikud intervjuud Trumpiga

maintext:
Muuseas rääkis Trump oma tütre Ivanka Trumpi kehast, menstruaaltsükli ajal naistega seksimisest, kolme inimest hõlmavast seksuaalvahekorrast ja suhete lõpetamisest, kui naine saab 35 aastat vanaks.
Trumpi pikk misogüünsete ja seksistlike kommentaaride ajalugu võttis uue pöörde reede õhtul, kui Washington Post avaldas audiosalvestused 2005. aastast, kus Donald Trump väitis, et naiste ahistamine on õigustatud, kuna ta on kuulus. Nüüd on lekkinud aga uued materjalid, mis on salvestatud intervjuudest raadiosaatejuhi Howard Sterniga.
Mitmes intervjuus avaldas Trump arvamust oma tütre Ivanka Trumpi füüsise kohta, rääkides ka tema rindade suurusest. Sterni küsimusele, kas ta võib kutsuda Trumpi tütart «heaks tagumikuks» vastas Trump, et loomulikult, kuna ta on ilus naine.
Lisaks sõnas vabariiklaste presidendikandidaat, et naiste täiuslik iga on 30 ja 35 aastastega on mõistlik suhe lõpetada. Trumpi väitel tal endal vanusepiiri ei ole ja tema arvates on täisealiseks saanutega isiklikud seksuaalsuhted normaalsed.
2008. aastal salvestatud intervjuus sõnab Trump, et tema seksuaalselu oma naise Melania Trumpiga on väga aktiivne ning et ta on maganud korraga kolme naisega.
Trump tuletas ka meelde, et talle kuulub Miss Universumi iludusvõistlus ning küsimusele, kas ta magab võistlustel osalenutega, vastas Trump, et ei saa keelduda, kuna ei soovi võistlejate tundeid riivata. Ta lisas, et see on iludusvõistluse omaniku kohus.
1993. aastal abielurikkumisest rääkides imestab Trump, et Stern on oma naisele truu olnud. «Ma olin oma naisele truu palju aastaid, kuni sain aru, et abielu ei tööta,» sõnas Trump. Lisaks võrdleb Donald Trump oma naise aktsenti Hiina piinamismeetodiga, mis ajapikku ainult hullemaks muutub.


description: Leedu ülemkohus tunnistas täna pärast Strasbourgis asuva Euroopa inimõiguste kohtu otsust, mis käsitles genotsiidi mõiste kasutamist leedu metsavendade hävitajate tegevuse kohta, kehtetuks endise KGB ohvitseri Vytautas Vasiliauskase süüdimõistva otsuse.

title: Leedu kohus pidi tühistama endise KGB ohvitseri süüdimõistva kohtuotsuse

maintext:
Vasiliauskase ja koos temaga süüdi mõistetud Martina Žukaitiene asi lõpetati seoses nende surmaga.
Kohtunik Olegas Fedosiukas ütles, et kohtu otsus ei tähenda rehabiliteerimist ja juhib tähelepanu, et Vasiliauskas teenis repressioonidega tegelenud okupatsiooniametkonnas.
Vasiliauskas ja Žukaitiene mõisteti 2004. aastal süüdi metsavendade tapmises.
Otsust tühistades viitas Leedu ülemkohus, et süüdistus ei olnud õigesti vormistatud. Euroopa inimõiguste kohus ja Leedu põhiseaduskohus tõdesid, et genotsiidiks võib arvata vaid mingi inimrühma liikmete hävitamise lähtudes rassilisest, rahvuslikust või usulisest kuuluvusest, mitte aga nende poliitilistest vaadetest või sotsiaalsest kuuluvusest.


description: Hiinast asus Riia poole teele kaubarong, mis on sel marsruudil esimene katsetus, teatas Läti transpordiministeerium.

title: Hiinast asus Riia poole teele esimene kaubarong


description: Briti peaminister Theresa May sõnas täna, et soovib Euroopa Liidust lahkudes kokkulepet, mis annaks Suurbritanniale Euroopa ühisturul maksimaalse tegevusvabaduse.

title: May soovib EList lahkudes maksimaalset vabadust ühisturul

maintext:
«Ma tahan anda Briti kompaniidele maksimaalse vabaduse ühisturuga kauplemiseks ja seal tegutsemiseks ja lasta Euroopa ettevõtetel siin seda sama teha,» ütles May Konservatiivse Partei konverentsil.
May rõhutas aga, et Suurbritannia immigratsiooni kontrolli alla saada. «Me ei lahku Euroopa Liidust ainult selleks, et kaotada taas kontroll immigratsiooni üle ning naasta Euroopa Kohtu jurisdiktsiooni alla,» sõnas ta.
Peaminister nimetas konservatiivide aastakonverentsi lõpukõnes EList lahkumise referendumit vaikseks revolutsiooniks, mille taga on miljonid inimesed, kes ei ole globaliseerumisest ega kiiretest majandusmuutustest kasu saanud.
May andis märku, et tema majanduspoliitika tuleb sekkuvam kui konservatiividest eelkäijatel, sest tema arvates saab ja peab valitsus olema head läbi suruv jõud.
Pühapäeval ütles peaminister, et Suurbritannia alustab lahkumisprotsessi EList enne märtsi lõppu.


description: Ameerika Ühendriikide demokraatliku erakonna presidendikandidaadi Hillary Clintoni kampaaniakontorisse New Yorgis saadeti ümbrik valge pulbrilaadse ainega.

title: Clintoni kampaaniastaapi saabus ümbrik kahtlase valge pulbriga

maintext:
Terve Brooklyni linnaosas asuva kontormaja 11. korrus tehti inimestest tühjaks. Ümbrik oli algselt adresseeritud Clintoni Manhattanil asuvasse peakorterisse, kust see saadeti edasi Brooklyni, kus töötajad selle avasid.
Politsei uurib vahejuhtumit ning seda, mis ainega oli täpsemalt tegu.
Uudis täieneb jooksvalt.


description: Kahte Saksamaa kõige suuremat tähelepanu pälvinud kriminaaljuurdlusesse on tulnud üllatav pööre, kui 15 aasta eest kadunud tüdruku Peggy K. säilmete juurest leiti surnud neonatsist terroristi DNA-d, vahendab The Local.

title: Saksamaal kadunud tüdruku säilmete juurest leiti neonatsist kriminaali DNA-d

maintext:
15 aastat tagasi kadunuks jäänud tüdruku Peggy leidmispaiga juurest leiti jälgi rühmitusse Nationalsozialistischen Untergrund kuulunud Uwe Böhnhardti DNA-st, teatasid politsei ja kohtuametnikud eile õhtul.
Pole selge, kas tegu on kokkusattumusega, või oli Böhnhardt tüdruku kadumisega seotud.
Üheksa aasta vanune tüdruk läks kaduma 2001. aasta 7. mail Lichtenbergi linnas teel koolist koju. Juhtum käivitas Saksamaa suurima operatsiooni lapse leidmiseks, saates häireid tema isa kodumaa Türgini.
Juurdlus kaasas tuhandeid politseinikke ning Saksa sõjaväe Tornado hävitajaid, millega otsiti tüdrukut tema kodu lähedalt metsast. Viimaks, 15 aastat hiljem, saabus kinnitus, et Baierimaa piiri lähedal ühe seenelise avastatud skelett kuulub suure tõenäosusega kadunud tüdrukule.
Teade, et sealtsamast leiti ka kurikuulsa neonatsi DNA-d tekitab aga uusi küsimusi. Böhnhardt oli kolmeliikmelise NSU terrorirühmituse liige, mis on kümnes aastatel 2000 kuni 2007 toime pandud mõrvas süüdi mõistetud. Lisaks korraldas rühmitus ka pommirünnakuid ja pangarööve.
Böhnhardt ja NSU kaasosaline Uwe Mundlos leiti 2011. aastal oma korterist surnuna. Mehed olid teinud enesetapu peale luhtunud pangaröövi.
Uurijad ei soovi hetkel asja osas täpsemat informatsiooni avaldada. Väljaande Spiegel andmetel leiti mehe DNA riidetükilt. Mida leid Peggy surmaga seotud uurimisele tähendab, pole veel selge.


description: Valgevenes Minskis sisenes eile sealsesse Europa ostukeskusse maskis noormees, kellel oli kaasas kirves ja kettsaag, millega ta hakkas inimesi ründama.

title: Pildid: Minski ostukeskuses rünnaku korraldanud noormees osutus jõuka pere võsuks

maintext:
Valgevene politsei teatel hukkus rünnakus noor naine, kes oli selles ostukeskuses asuva poe töötaja ning vigastada sai mitu inimest, kes seal sisseoste tegid, edastab mirror.co.uk.
Vähemalt ühe kannatanu vigastused on rasked.
Minski politsei pressiesindaja Aleksander Lastovski teatel pidasid ostukeskuses olnud inimesed saega noormehe tegutsemist reklaamitrikiks ja ei osanud ohtu karta.
Politsei uurimine näitas, et noormees pääses ostukeskusse, olles peitnud sae ja kirve kitarrikasti.
«Ta ründas ühte naist, kes hukkus ja veel mitut inimest, kes said vigastusi, kuid tapatalgud jäid lühikeseks, kuna ta tabati kiiresti. Ostukeskuses olnud üritasid ründajat peatada kätte juhtunud asjadega nagu prügikastid ja istmed,» teatas pressiesindaja.
Valgevenes on pooltotalitaarne kord alates sellest, kui seal sai 1994. aastal võimule president Aljaksander Lukašenka ning sellised rünnakud on selles riigis haruldased.
Valgevene meedia teatel oli ründaja 17-aastane jõuka pere võsu, kellel on elutüdimus. Pärast kinnivõtmist sõnas ta politseile, et teda ärritavad rahvamassid ja ta tahtis inimesi «harvendada».
Ilmnes, et poiss oli rünnaku hoolikalt ette valmistanud ning ostnud selleks maski, kettsae ja kirve.


description: Kui 21-aastane Umida Kuliyeva Lõuna-Usbekistanis asuvasse haiglasse 28. septembril sünnitama toimetati, ei osanud keegi oodata, et ostus läheb maksma oodatud lapse elu, vahendab RFE/RL.

title: Usbekistanis kaotas sünnitaja lapse, sest arst oli põllul tööl

maintext:
Veidi peale seda, kui Kuliyeva oma perega Qashqadaryo vilajetis asuvasse haiglasse saabus, aimasid nad, et sünnitamisega võib seal raskusi tekkida. Qashqadaryo vilajett asub Usbekistani ühes suurimas puuvillakasvatuskeskuses. Selle koristusajaks vähenes haigla töötajate arv aga märkimisväärselt, sest traditsiooni kohaselt saadetakse põllule vabatahtlikena tööle pea kõik sealsed elanikud- olenemata nende elukutsest.
Kuliyeva ema Norgul Nurmatova sõnul oli juba haiglasse jõudes imelik, et tema tütar toimetati registreerimise järel mitte sünnitusosakonda, vaid tavalisse palatisse hoopis teisel korrusel, mis ei olnud lapse sünnitamiseks vajaliku tehnikaga varustatud. Seal viis vaevatud olekuga arst, kes oli just oma vahetust lõpetamast läbi esialgse ülevaatuse ja ütles, et Kuliyeva võiks hoopis koju õiget hetke ootama minna, sest päris sünnitama ta veel ei hakka.
Seejärel halvenes olukord kiiresti. «Tal tulid veed ära. Siis hakkas ta järjepidevalt oksendama ja veritsema,» kirjeldas Kuliyeva ema. «Ma anusin õdesid, et nad kutsuksid sünnitusosakonnast arsti aga nad ütlesid seepeale, et seal polegi kedagi.»
Kui sünnitajal tuhud algasid, üritasid mõned üldarstid teda aidata, kuid ilma spetsialistita piirdus abi vaid karjumise ja pressimisele innustamisega. Peale tundidepikkust vaeva, sai Kuliyeva endale tütre ja kaotas teadvuse. Laps suri veidi peale seda.
Nüüd üritab perekond tragöödiaga leppida. Nende sõnul on see aga eriti raske just seepärast, et kuni sünnituseni olid nii ema kui laps terved ja mingeid tüsistusi ei esinenud. Kuliyeva abikaasa rääkis RFE/RLile, et üheksa kuu jooksul kinnitasid arstid korduvalt tulevastele vanematele, et lapse tervisega on kõik korras.
Miks imik suri, on siiani ebaselge, kuid osa süüst võib lasuda Usbekistani iga-aastasel üldmobilisatsioonil- kuhu hulka kuuluvad ka meditsiinitöötajad- et põldudelt koristada riigi suurim sissetulekuallikas- puuvill.
Septembri lõpus ja oktoobri alguses korraldavad ametivõimud kohalikele transpordi, et toimetada nad sealsetele põldudele. Saagikoristus algab varsti peale koidikut ja lõpeb hämarikuga. Töölised peavad endale toidu ise kaasa võtma ja on vahel sunnitud nädalaid laagrites veetma. Riigi-ja eraettevõtted on seadusega kohustatud töölistele palka maksma ka äraoldud aja eest, kuid muud kompensatsiooni ei pakuta.
Kuliyeva pere usub, et lapse surma põhjustas haigla tööpraak, kuid siiani pole neil õnnestunud piirkonna ametnikke juhtunut uurima panna. «Kui me peale lapse matuseid haiglasse läksime käskisid nad meil ära minna,» sõnas Kuliyeva abikaasa.
Kui RFE/RL üritas iseseisvalt juhtunut uurida, tekkis neil sama probleem, mis Kuliyeva perel. Haiglast vastati, et sünnitusoakonnas pole ühtegi arsti, kellega rääkida, sest nad on kõik põldudel tööl. Korrespondendid helistasid seepeale ka ametnikule, kes vastutab piirkonna kõikide haiglate eest, kuid ilmnes, et ka tema oli põldudel puuvilla korjamas.


description: Juunikuise referendumi järel Briti peaministriks tõusnud Theresa May hoiatas mais Ühendkuningriigi lahkumise tagajärgede eest Euroopa Liidust, selgub päevalehe Guardian avaldatud salvestusest.

title: Leke: mida Briti peaminister tegelikult Brexitist arvab?

maintext:
Guardiani teatel pärineb helisalvestus 26. mail Londonis toimunud kohtumiselt investeerimispanga Goldman Sachs esindajatega. Selles avaldab toonane siseminister May kuu enne referendumit muret, mis saab Ühendkuningriigist EList lahkumise korral, pidades ühendusse jäämist riigile majanduslikult kasulikumaks.
«Arvan, et majanduslikud argumendid on selged,» ütleb May, kes oli kohtumisel külalisesinejaks. «Arvan, et meie jaoks on tähtis olla osa 500-miljonilisest kaubandusblokist. Arvan – nagu ma teile veidi varem ütlesin –, et üks põhjus, miks paljud inimesed siin Ühendkuningriigis investeerivad, on asjaolu, et Ühendkuningriik on Euroopas,» lisas May, kes hoiatas ettevõtete lahkumise eest, kui riik peaks EList lahkuma.
Ka ütleb ta, et seni tagaistmel istunud Ühendkuningriigil on aeg haarata Euroopas juhtohjad. «Kui saavutame initsiatiivi ja juhime, saame saavutada paljugi. Seega arvan, et peame kindlustama, et haaraksime juhtimise,» ütleb May.
Samuti avaldab ta lootust, et valijad vaatavad mineviku asemel tulevikku. «Me ei tohiks hääletada, et püüda taastada minevikku, vaid me peaksime hääletama moel, mis on õige meie tuleviku jaoks,» ütleb May.
Ka lausub ta, et ELi jäädes on kõige paremini kaitstud Ühendkuningriigi julgeolekuhuvid, seejuures viitas ta Euroopa vahistamismäärusele ning politsei- ja luureinfo jagamisele liikmesriikide vahel, mis on Ühendkuningriigi euroskeptikutelt palju kriitikat pälvinud.
Mayd on varem süüdistatud selles, et ta toetas ELi jäämise kampaaniat väga leigelt. Näiteks liberaalide liider Tim Farron avaldas salvestuse avalikustamise järel pettumust, et May ei julgustanud samal moel avalikkust ELi jääma. Veelgi suuremaks pettumuseks nimetas Farron seda, et May on peaministrina oma enda hoiatusi eiranud.
Peaministrina on May andnud mõista, et oodata on nn karmi, mitte pehmet Brexitit. Sellele viitas tema lubadus konservatiivide parteikongressil, et Ühendkuningriik ei lahku EList selleks, et hiljem jälle loobuda siserännet kontrollimast ja naasta Euroopa Kohtu juristiktsiooni alla.
EList on korduvalt saadetud sõnum, et britid ei saa valida tööjõu, kapitali, kaupade ja teenuste vaba liikumise kokkuleppest osi, mis neile meeldivad ja mis mitte.


description: Pärast ajutist peatust Maroko rannikul jätkas Venemaa sõjalaevade rühm eesotsas lennukikandja Admiral Kuznetsoviga täna hommikul liikumist Vahemere idaossa, näitavad rahvusvahelise automaatse laevasamastussüsteemi andmed.

title: Vene lennukikandja laevarühm jõudis Vahemere idaossa

maintext:
Olemasoleva teabe kohaselt tegid laevad pärast Vahemerele jõudmist kolmapäeval rahvusvahelistes vetes Maroko rannikul Al Hoceïmast põhjas umbes ööpäevase peatuse.
Asjatundjad ei välista, et laevarühma kuuluv tanker Ossipov tankis ülejäänud laevu.
Praegu jälgib laevarühma kulgemist kaks NATO alust.
Asja tundev allikas ütles eile Interfaxile, et hulga riikide keeldumine lubada Vene sõjalaevu oma sadamatesse varusid täiendama ei sega neil jätkamist Vahemere kaugretke ülesannete täitmist.
«Portugali sõjalennukite tehtud ja veebi üles pandud videofilmilt on näha, et laevarühma kuulub muu hulgas suur meretanker Sergei Ossipov, keskmise suurusega meretanker Dubna ja tanker Kama,» märkis agentuuriga vestelnu.
Ametlikult ei ole Põhjalaevastiku lennukikandjarühma abilaevastiku koosseisu teatatud.
«Laevarühma Vahemere idaosas viibimise ajal ei ole mingit muret laevade tankimisega tankeritelt, mis omakorda võivad täiendada oma varusid operatiivselt Venemaa Musta mere sadamates,» ütles allikas.
«Selline operatsioon – retk Vahemere idaosast Novorossiiskisse ja tagasi – võtab tankeril nädal kuni kümme päeva, samas on lennukikandja autonoomse tegutsemise aeg 45 päeva,» märkis ta.
«Kui lähtuda lennukikandjarühma retke väljakuulutatud pikkuse neljast-viiest kuust, tähendab see kolme-nelja tankimist,» täpsustas ta.
Teadupoolest saadavad lennukikandjat Admiral Kuznetsov lahingristleja Pjotr Veliki, hävitaja Viitseadmiral Kulakov ning mitu suurt allveelaevatõrjelaeva, sh Severomorsk.


description: Oulu ringkonnakohus alustas eile protsessi 51-aastase mehe üle, keda süüdistatakse oma tütre ahistamises ja vägistamises kokku üheksa aasta jooksul.

title: Soomes läheb kohtu alla aastaid oma tütart vägistanud isa

maintext:
Oma teod ülestunnistanud meest võib oodata kuni kaheksa aastat vangistust – lisaks nõuab prokurör talt välja veel 45 000 eurot valuraha. Kaitsjate sõnul tunnistab mees süüd ning soovib minna psühhiaatrilisele läbivaatusele.
Nüüdseks 26-aastane tütar tahtis, et protsess oleks avalik – lootuses, et see julgustab teisi ahistamisohvreid abi otsima. Juhtumi osas on langenud kriitika alla Soome sotsiaaltöötajad – näiteks tegi tütar 11-aasta vanuselt aborti, kuid midagi ei osatud kahtlustada.
Lapimaa Ülikooli kriminaalõiguse professori Terttu Utriaineni sõnul oli probleem ilmselt selles, et asjakohased uurimisorganid ei teinud piisavalt koostööd. «Iga sektor töötas salajaselt omaenda valdkonnas ning info ahistamise kohta ei jõudnud nõnda edasi,» lausus Utriainen. Lisaks raskendab tema sõnul intsestijuhtumite uurimist see, et perekonnad soovivad toimunud tavaliselt varjata


description: Kariibi mere viimase kümnendi võimsaim orkaan Matthew liikus täna põhja Haiti, Jamaica ja Kuuba suunas, meteoroloogide prognoosi kohaselt võib torm liikuda edasi Ameerika Ühendriikide idaosa poole.

title: Galerii: Jamaica valmistub hiigelorkaaniks

maintext:
Täna varahommikul liikus Matthew Colombia ja Venezuela rannikult aeglaselt loodesse. Lühiajaliselt viienda kategooria orkaaniks paisunud Matthew on veidi raugenud, kuid on endiselt ohtlik.
Matthew on Kariibi merel võimsaim torm alates orkaan Felixist 2007. aastal.


description: Colombia sissirühmitis Revolutsioonilised Relvajõud (FARC) teatas eile, et on nõus hüvitiste maksmisega oma ohvritele ja nende lähedastele.

title: Colombia mässulised lubasid ohvrite kannatused hüvitada

maintext:
Siiani olid vasaksissid seisukohal, et nad ei pea midagi maksma, sest tegemist oli sõjaga, kuhu suunati kõik vahendid.
Bogotá FARC allkirjastasid septembris Cartagenas ajaloolise rahuleppe, mis teeb lõpu pool sajandit kestnud relvakonfliktile.
«FARCi nimel vabandan siiralt kõikide konflikti ohvrite ees igasuguse valu pärast, mis me sõja jooksul oleme põhjustanud,» ütles grupeeringu juht Rodrigo Londoño pärast relvarahuleppe allkirjastamist Cartagenas. «Oleme taassündinud uues lepituse ja rahu ülesehitamise ajastus,» lausus ta.
Lepe tuleb veel ratifitseerida pühapäeval toimuval rahvareferendumil. Kui see juhtub, siis annavad mässulised järgneva kuue kuu jooksul oma relvad ÜRO vaatlejatele üle ning moodustavad poliitilise erakonna.
FARCile on garanteeritud järgneva kahe parlamendi kooseisus Colombia kongressis minimaalselt 10 saadikukohta.


description: Tailased ostavad kuningas Bhuimbol Adukyadej surma tõttu tumedaid rõivaid, samas võimud hoiatasid kaupmehi, et nad ei tohi hinna tõstmisega kasu lõigata.

title: Pildid ja video: Tais lähevad kuninga surma tõttu tumedad rõivad hästi kaubaks, kaupmehi hoiatati hindu tõstmast

maintext:
88-aastane kuningas suri möödunud neljapäeval pärast 70 aastat troonil olemist ja kogu riigis on lein, edastab nypost.com.
Valitsus kuulutas välja ühe aasta pikkuse leinaperioodi, mille jooksul tohivad tailased kanda kas musta või valget värvi rõivaid, kuna need värvid väljendavad leina.
30 päeva jooksul alates kuninga surmast ei tohi toimuda ühtegi meelelahutussündmust, selle tõttu on teatrid, kinod, klubid ja teised avalikud lõbustuskohad suletud.
«Kohe pärast kuninga surma hakkasid tumedate rõivaste, eriti musta värvi T-särkide hinnad tõusma. Majandusminister andis politseile käsu kontrollida, et tumedaid rõivaid ei müüda liiga kalli hinnaga,» teatas peaminister Prayut Chan-o-cha pressiesindaja Sansern Kaewkamnerd.
Monarhi surm pannud tailasi ostma endale uusi leinarõivaid. Noored eelistavad lihtsat musta värvi T-särki, vanemad inimesed aga kostüüme ja ülikondi.
Rõivapoodide esindajate teatel ostetakse väga palju tumedaid rõivaid, kuid hindu ei ole nad tõstnud.
«Suur osa inimesi eelistab musta värvi T-särki. Sellise särgi hind on 90 bahti (2,34 eurot), kuid neid särke on hakatud müüma 120 – 130 bahtiga (3,06 – 3,33 eurot). Olen müünud paari päevaga sadu T-särke,» teatas Bangkoki Bobae turul rõivaid müüv Songkhan Tansonan.
Tailaste sõnul peavad neil olema mitmed tumedad või valged rõivad, kuna lein kestab üks aasta.
Lisaks on rätsepatel ja õmblejatel käed-jalad tööd täis, kuna jõukamad tellivad neilt üleriikliku leina tõttu uusi rõivaid.


description: Ludwigshafenis asuvas Saksa keemiatehases BASF toimunud plahvatuse järel on kaks inimest jätkuvalt kadunud.

title: Saksa keemiatehase plahvatuses on kadunud kaks inimest

maintext:
Plahvatus toimus ennelõunal Ludwigshafeni jõesadamas, mida kasutatakse kergesti süttivate vedelike ja veeldatud gaasi laadimiseks. Tehase juhataja Uwe Liebelt ütles, et plahvatusele eelnes torujuhtme põleng laadimispiirkonnas. Praeguseks on tulekahju kustutatud.
Kaks inimest hukkus õnnetuses ja kuus sai tõsiseid vigastusi.


description: Ameerika Ühendriikide sõjalaev liikus eile vaidlusaluse saarestiku lähistel Lõuna-Hiina meres.

title: USA sõjalaev küttis Lõuna-Hiina merel kirgi

maintext:
«USS Decatur liikus rutiinselt, seaduslikult, ilma eskordi ega intsidentideta Paraceli saarte lähistel,» sõnas Pentagoni pressiesindaja Gary Ross. «Operatsioon näitas, et rannikuriigid ei tohi ebaseaduslikult piirata navigeerimisõigusi ja vabadusi ning mere seaduslikku kasutamist,» ütles ta.
Hiina kaitseministeerium nimetas Ühendriikide sõjalaeva tegevust sügavalt ebaseaduslikuks ja sihilikult provokatiivseks aktiks. Merevägi saatis sündmuspaigale raketiristleja ja saatelaeva, kes tuvastasid ja kinnitasid USA sõjalaevade kohaloleku ja manitsesid neid lahkuma, seisis kaitseametkonna avalduses.
Paraceli saari haldab Hiina, ent neid nõudlevad endale ka Vietnam ja Taiwan. Pentagoni pressiesindaja sõnul seilas USS Decatur läbi vete, mida katavad Hiina üleliigsed territoriaalnõudmised, ent ei sisenenud 12-kilomeetrisesse tsooni Paraceli saarte ümber.
USA merevägi on korraldanud viimase aasta jooksul Lõuna-Hiina merel neli meresõiduvabaduse operatsiooni vastuseks Pekingi maahõivetegevusele vaidlusalustes vetes. Hiina on viimastel aastatel ehitanud Lõuna-Hiina merel tehissaari ning riffe ning asunud rajama neile infrastruktuuri, mida on võimalik kasutada sõjaliseks otstarbeks.
Hiina näeb Ühendriikide sõjalaevade operatsioonides riigi suveräänsuse rikkumist.


description: Süüria mässulised jätkasid pühapäeval mürsurünnakuid valitsusvägede kontrolli all olevatele Aleppo piirkondadele ning tungisid edasi autopommide ja tankidega, püüdes murda idapoolsete linnaosade piiramisrõngast.

title: Süüria mässulised jätkavad rünnakut Aleppo lääneosas

maintext:
Süüria valitsus süüdistas opositsioonivõitlejaid ka mürkgaasi kasutamises.
Kolme päeva jooksul on saanud pealetungis surma vähemalt 41 tsiviilisikut, nende seas 16 last, teavitas Suurbritannias baseeruv Süüria Inimõiguste Vaatluskeskus.
ÜRO erisaadik Süürias Staffan de Mistura ütles, et ta on šokeeritud suurest rakettide hulgast, mida valimatult tulistatakse valitsuse kontrolli all olevatesse Aleppo linnaosadesse.
«Nendele, kes väidavad, et see on mõeldud Ida-Aleppo piiramisrõnga leevendamiseks, tuleb meelde tuletada, et miski ei õigusta ebaproportsionaalset ja valimatut relvade, sealhulgas raskerelvade kasutamist tsiviilpiirkondade vastu ning see võib tähendada sõjakuritegusid,» ütles De Mistura.
Rünnakus osaleb peale nõndanimetatud mõõduka opositsiooni ka islamiäärmuslaste rühmitus Fateh al-Sham (endise nimega Al-Nusra Rinne, mis oli terrorivõrgustiku Al-Qaeda Süüria haru).
Süüria armee kinnitusel kasutavad mässulised rünnakus kloorgaasi.
Süüria Inimõiguste Vaatluskeskuse andmetel on rohkem kui 30 inimest saanud piirkonnas abi lämbumisnähtudega seoses, kuid ühendusel puudub info, millega täpselt on tegemist.


description: Prantsuse peaminister Manuel Valls sõnas täna, et Prantsusmaa toetab USA presidendivalimistel demokraatide kandidaati Hillary Clintonit.

title: Peaminister: Prantsusmaa toetab USA presidendivalimistel Clintonit


description: Islamiriigi (IS) pühasõdalased tulistasid Süüria Hama provintsis õhutõrjerakettidega Vene helikopterit, teatas Vene Süüria-lepituskeskus täna.

title: Moskva: IS üritas Süürias rakettidega Vene kopterit tabada


description: USA vabariiklaste presidendikandidaat Donald Trump on kampaania ajal ajanud oma ründavate seisukohtadega nii mõnegi «harja punaseks», kuid nüüd võttis ette surmaga lõppevat haigust põdevad inimesed.

title: Donald Trump surmahaigetele: te peate minema hääletama ja alles siis võite surra

maintext:
Huffington Posti teatel leiab Trump, et surmahaiged peaksid end elus hoidma seni, kuni nad on oma hääle andnud, pärast seda võivad nad surra.
«Mind ei huvita kui haiged te olete. Mulle ei paku huvi ka see, et olete külastanud arsti, kes teile surmadiagnoosi pani ning teie jaoks on kõik läbi ja arsti sõnul ei pruugi teid kahe nädala pärast enam elavate kirjas olla. Minu nõudmine on, et te hoiaksite end elus, annaksite hääle ja võib olla olete siin ka 8. novembril, mil on valimispäev,» lausus Trump.
Trump leevendas oma karmi sõnavõttu, öeldes kõne lõpus: «See oli mõeldud vormiliselt naljana, kuid sisu on tõsine».
Kriitikute arvates ületas vabariiklasest presidendikandidaat sellise sõnavõtuga igasuguse moraalipiiri ja solvas surmahaigeid.
See nädal ei ole Trumpil just kõige parem olnud, kuna meedia «hakseldas» mõnuga nii ta maksudest kõrvale hoidmist, softporno filmis mängimist kui seotust Playboyga.
Veel jõudis Trump solvata USA sõjaveterane öeldes, et osa sõdureid ei olnud vaimselt piisavalt tugevad, kuna neil tekkis lahingustress ja psüühilised häired. Lehed kirjutasid, et see võis solvata just neid sõjalise konflikti piirkondadest USAsse tagasi saabunud sõdureid, kellel on diagnoositud posttraumaatiline stressihäire.


description: Haitil põgenes laupäeval Arcahaie kinnipidamisasutusest 174 vangi, teatasid võimuesindajad uudisteagentuuride AP ja Reuters vahendusel.

title: Haitil põgenes kinnipidamisasutusest 174 vangi

maintext:
Arcahaie rannikulinn jääb pealinnast mõnekümne kilomeetri kaugusele põhja suunas.
Kohtunik Henry Claude Louis-Jeani sõnul tapeti põgenemise käigus valvur ja mitu sai vigastada. Kurjategijad said oma valdusesse ka mitmeid tulirelvi ja pidasid politseinikega tulevahetuse.
Võimuesindajad organiseerisid operatsiooni põgenike tabamiseks, milles abistavad ÜRO rahuvalvajad.
Politsei kutsus ümberkaudseid elanikke üles valvsusele. USA saatkond soovitas ameeriklastel piirkonnast eemale hoida.


description: USA peatas esmaspäeval läbirääkimised Venemaaga Süüria relvarahu elustamise ja džihadistide vastase ühise sõjalise keskuse moodustamise üle.

title: USA peatas Venemaaga kõnelused Süüria relvarahu üle

maintext:
Juhtkiri: Venemaa lennukipommi-PR Süürias
Vene ja lääneriikide vahel on lahenduseta probleeme, mis halvendavad ida-lääne suhteid pikemaks ajaks. Näiteks Krimmi poolsaare kuuluvus, mida tulevikus on võimalik lõplikult reguleerida ja rahvusvahelisest päevakajast maha võtta vaid Ukraina-Venemaa kokkuleppega. Millal see aset leiab, on raske öelda.


description: Euroopa Komisjon teatas täna, et soovitab pikendada veel kolmeks kuuks piirikontrolli Schengeni viisavaba liikumise tsooni kuuluvate Austria, Saksamaa, Taani, Rootsi, ja Norra piiridel.

title: Euroopa Komisjon soovitab viiel Schengeni riigil piirikontrolli pikendada

maintext:
Viis Euroopa riiki kehtestasid piirkontrolli eelmisel aastal seoses pretsedenditu sisserändajate tulvaga ning on seda seejärel mitu korda pikendanud.
Piirikontrolli taastamine Schengeni ruumis on seadnud küsimärgi alla tsooni jätkusuutlikkuse.
«Pingutame selle nimel, et taastada Schengeni ruumi normaalne toimimine nii kiiresti kui võimalik ning oleme teinud olulisi edusamme, kuid me ei ole veel eesmärke saavutanud,» ütles Euroopa Komisjoni asepresident Frans Timmermans avalduses.
Komisjon märkis, et Kreekas ja teistes liikmesriikides on veel märkimisväärne hulk ebaseaduslikke sisserändajaid ning piirikontrollid on vajalikud hoidmaks ära sekundaarseid liikumisi, mis võiksid uuesti vallandada kaose.
Komisjon lisas, et märtsis Türgiga sõlmitud kokkulepe on Süüriast ja teistest riikidest meritsi Kreekasse saabujate arvu järsult vähendanud.
«Viimase aasta suur asüülitaotluste arv on pannud riigivõimud ja ametid viies Schengeni ruumi riigis, millele soovitus on suunatud, tõsise surve alla,» märkis Euroopa Komisjon.


description: Šveitsi post on algatanud uue kampaania, et veenda inimesi rämpsposti vastu võtma – kirjasaajatele pakutakse heameeleks kingitusi, vahendab The Local.

title: Šveitsi post pakub altkäemaksuks müslit

maintext:
Lisaks kirjade ja pakkide kohaletoimetamisele tegeleb Šveitsi post ka reklaamide levitamisega ja seetõttu on kuni pool kogu laiali kantavast postist kommertsreklaam, kirjutab Aargauer Zeitung.
Nende äriline tegevus aga kannatab, kuna Šveitsi elanikud on üha enam hakanud kinnitama postkastidele kleepse, mis teatavad, et rämpsposti ei soovita. Püüdes veenda kirjasaajaid rämpsposti vastu võtma, alagatas postiteenistus uue kampaania, mille käigus jagatakse inimestele tasuta pakke.
Üle 300 000 majapidamise on saanud Šveitsi postilt kirja, milles inimestele pakutakse järgmise kolme kuu jooksul igakuist kingitust – näiteks müslipakikest või puljongikuubikuid –, kui nad oma kirjakastilt rämpsposti keelava kirja eemaldavad.
Postiteenistus on lisanud klientidele ka abivalmis kleepsu kirjaga «reklaam lubatud».
Šveitsi posti kõneisiku Oliver Flüeleri sõnul on aktsepteeritav, kui inimesed soovivad hiljem rämpsposti keelava sildi tagasi kleepida. «Me ei sunni mitte kedagi. Kõigil on vabadus valida, kas nad soovivad reklaami lubavat silti postkastil hoida või mitte,» lisas ta.


description: Euroopas kestab põgenikekriis, kuid migrante ja põgenikke on olnud kogu aeg. Migrantide elu on alati olnud väljakutseid täis ning see ei ole erinev ka eestlaste jaoks, kes on asunud elama Soome.

title: Soomes töötab juba 16 aastat Eesti päritolu naispolitseinik

maintext:
Yle teatel on Taimi Komulainen Soomes esimene eestlannast naispolitseinik.
Rakverest pärit Taimi Komulainen töötas Nõukogude Eestis miilitsana, kuid 1990. aastate keskpaigas migreerus Soome, kus teda kuigi hästi vastu ei võetud, vaid tembeldati «venelaseks».
Eestlanna oli tutvunud soomlasega ning paar asus elama Kuhmosse, kus Taimi oli kaheksa aastat koduperenaine, kasvatades lapsi. Siis aga soovis uuesti tööle hakata, kuid tal tuli Soome haridus omandada.
«Sain kohe Soome kolides aru, et pean enda eest seisma ja võitlema, sest mind ei aita keegi. Kui ma ei oleks õppinud politseinikuks, oleksin hakanud tegelema õmblemisega või asutanud mõne teise väikefirma,» sõnas Soome esimene migrandi taustaga naispolitseinik.
Komulaineni sõnul sai temast politseinik, kuna ta tahtis võidelda ebavõrdse kohtlemisega, mis paljudele osaks langeb. Eestlanna ei olnud saanud Soomes haridust ega elanud kuigi kaua soome keele keskkonnas, kuid sellest hoolimata pürgis ta politseikooli.
Politseikoolis tuli tal võidelda eelarvamustega, kuid ta tuli välja võitjana.
«Seal oli üks kaaskadett, kes uuris, kas ma olen Eestist ja küsis, kuidas ma Soomes pääsesin politseikooli õppima. Ta arvas, et ebaseaduslikult. Teatasin talle, et esimesel katsel ma sisse ei saanud, alles teisel,» meenutas eestlanna.
Esimene katse ei kukkunud läbi mitte viletsa keeleoskuse, vaid viletsa füüsilise ettevalmistuse tõttu, sest ta suutis teha liiga vähe kätekõverdusi.
Nüüdseks on Taimi Komulainen töötanud Soomes politseinikuna 16 aastat ja on oma töös edukas.
Komulaineni sõnul oli üsna palju neid, kes imestasid, kuidas ta pääses Soomes politseikooli.
«Läksin õppelaenu küsima ja pangatöötaja küsis, miks mul seda vaja on. Vastasin, et sain politseikooli sisse. Ta imestas, et kas ikka Soome politseikooli ja ma vastasin jaatavalt. Pangatöötaja imestas veel, kuidas mul see õnnestus,» meenutas eestlanna.
Eestlanna teatel on ta pärast Soome elama asumist paljud asjad omal käel selgeks õppinud, ka soome keele.
«Tahtsin oma lastele näidata, et hea tahtmise juures on kõik võimalik ja nii ongi,» lisas Komulainen.
Naise sõnul on lisaks ta migranditaustale tema suhtes oldud eelarvamuslikud ka ta soo tõttu, sest ta on Kesk-Soomes Kainuu maakonnas alles kolmas naispolitseinik ning naiskorrakaitsjad on seal piirkonnas haruldased.
«Kui vastan telefonile, siis ei imestata selle üle, et olen sisserännanu, vaid sellepärast, et naine. Tihti küsitakse, kas meespolitseinikuga saaks rääkida ja veel seda, kas mina naisena olen ikka politseinik,» selgitas Komulainen.
Eestlanna sõnul on Soomes hakanud suhtumine naispolitseinikesse muutuma ja vahel on mõne juhtumi puhul naiseks olemine kasuks tulnud. Samas ei pea ta soolist rõhutamist tähtsaks.
Komulainen lisas, et ta on Soome politseis töötanud kaua aega ning ta on teinud välismaalasena edukat karjääri, olles isegi Soome esindaja Põhja-ja Baltimaade naispolitseinike organisatsioonis.
«Politseinike puhul on kõige tähtsamaks partneri usaldamine. Tuleb osata ja suuta koos tegutseda, on siis partneriks mees või naine,» teatas esimene Eesti juurtega naispolitsenik Soomes.
Pilte vaata siit.


description: Saksamaal Magdeburgis üritasid kohalikud paremäärmuslased korraldada tormijooksu linna pearaudteejaamas asuvale politseiosakonnale – vabastamaks ühte oma varem kinnipeetud kaasvõitlejat.

title: Saksa paremäärmuslased ründasid politseijaoskonda

maintext:
Laupäeva pärastlõunal toimunud rünnakus Kirde-Saksamaa linnas osales 11 inimest. Intsidendi eelmänguks oli 32-aastase mehe arreteerimine kallaletungi eest ühele möödakäijale.
Politsei sõnul hakkas kahtlusalune vastu ning üritas ühelt korrakaitsjalt rabada tema kumminuia. Mehe taltsutamiseks tuli kasutada muuhulgas pipragaasi.
Vahi alla võetud mehe kaaslased üritasid seejärel tungida jaoskonda, et ta päästa – ent politseinikud suutsid nad tagasi tõrjuda. Puhkesid jutud, et äärmuslased tahtsid uueks pealetungiks veel lisajõude kutsuda. Kokku võeti vahi alla üheksa meest ja kaks naist vanuses 15 kuni 33.
Parempoolsetel poliitilistel motiividel vägivaldne kuritegevus on Saksamaal tõusuteel. «See on vastuvõetamatu ning politsei ja õigussüsteem vastab sellele tugevate meetmetega,» kommenteeris siseminister Thomas de Maiziere.


description: USA president Barack Obama teatas täna, et riik teeb koostööd erapartneritega eesmärgiga saata inimesed 2030. aastateks Marsile.

title: Obama: inimesed saadetakse 2030. aastaks Marsile

maintext:
«Mul on rõõm teatada, et ehitame koostöös kommertspartneritega uusi vahendeid, mis suudavad transportida astronaute pikkadele missioonidele süvakosmosesse,» teatas Obama kirjutises, mille avaldas CNN. «Need missioonid õpetavad meile, kuidas inimesed suudaksid elada Maast kaugel, mida on vaja pikaks teekonnaks Marsile.»
Obama ei täpsustanud, millised eraettevõtted projektis osalevad.
Lähitulevikus plaanib inimesi Marsile saata ka California ettevõte SpaceX.
USA kosmoseagentuur NASA töötab inimese Marsile saatmiseks välja uut eriotstarbelist kanderaketti (SLS) ja süvakosmose jaoks mõeldud kapslit Orion. Esimene SLSi mehitamata katsetus on paanitakse läbi viia 2018. aastal.


description: Austraalia idarannikul Queenslandis sai täna lõbustuspargis juhtunud õnnetuses neli inimest surma, teatas politsei.

title: Austraalia lõbustuspargis hukkus neli inimest

maintext:
Osariigi politsei teatel juhtus õnnetus Queenslandi Kullaranniku populaarse Dreamworldi lõbustuspargi tehisjõe kärestikul. Kahe mehe ja kahe naise surmaga lõppenud õnnetuse järel park suleti.
Lõbustuspark ega politsei ei ole seni õnnetuse asjaolusid kommenteerinud.


description: Saksamaal tuli päevavalgele juhtum, milles vanemad hoidsid oma poega 30 aastat kodus kinni, mees oli ülejäänud maailmast ära lõigatud.

title: Saksamaal hoidsid vanemad poega 30 aastat kodus vangis

maintext:
Politsei sai Baieris Freienfelsis elava pere kohta vihje ja läks nende koju uurima, mis seal toimub ning ilmnes, et vanemad olid oma nüüdseks 43-aastast poega hoidnud vangistuses 30 aastat ehk ta side välise maailmaga katkes kui ta oli 13-aastane, edastab The Guardian.
Politsei teatel oli Markuse nimeline mees segaduses ja pesemata, kuid mitte näljas. Naabrite sõnul olid nad Markust mõnikord näinud aias jalutamas, kuid kui nad hakkasid kuulma, et keegi majas pidevalt karjub, teatasid nad politseile, et seal võib olla perevägivalda.
Mehe ema sõnas juhtumi ilmsikstulekul politseile, et ta sulges poja koju, kuna tahtis teda kaitsta julmade inimeste eest.
«Me ei saa tõestada, et teda kiusati. Kuid olen valmis otsima üles need, kes seda tegid, sest nende tõttu koges ta midagi väga julma. Ta sai koolis millegi sellise osaliseks, millest enamik inimesi aru ei saa,» lisas ema.
Saksa väljaannete teatel oli Markust teismelisena koolis kiusatud ja kiusamine oli nii julm, et vanemad panid poisi koduõppele. Vaimse tervise eksperdid olid poisi probleemseks tunnistanud.
Saksa prokurörid uurivad, mis sundis vanemaid poega vangistama ning vanematele võidakse esitada süüdistus lapse vangistamises ja hooletusse jätmises.
«Me ei tea veel kui kaua mehel ei ole olnud välismaailmaga sidet ja kas tal lubati mõnikord kodust väljas käia. Kindel on see, et teda hoiti pikka aega isolatisoonis,» teatasid prokurörid.
Parameedikud viisid mehe kohalikku haiglasse tervisekontrolli, arstide sõnul on mehel mõningaid rääkimisraskusi. Uuritakse ka seda, kas ta võib olla vaimse häirega või taandarenenud.


description: Rohkem kui 150 Ivanovo õhudessantdiviisi üksikluurepataljoni dessantvõitlejat osaleb ühisõppusel «Slaavi vendlus 2016», edastas täna Venemaa kaitseministeeriumi pressiosakond.

title: Venemaa, Valgevene ja Serbia korraldavad ühisõppuse "Slaavi vendlus"

maintext:
Lisatud Raigo Pajula fotod Araalist
Aralsk ootab koju oma sadat kalalaeva
Sellist asja pole maailmas varem juhtunud, et 50 aastat soolakõrbe kaldal paiknenud linnast saab taas sadamalinn: inimene kuivatas mere ning toob selle jälle tagasi.


description: Suurbritannias Londoni metroos ründas üks agressiivne mees ilma silmnähtava põhjuseta tumedama nahavärviga kaasreisijat.

title: Video: mees lõi Londoni metroos tumedama nahavärviga kaasreisijat rusikaga näkku

maintext:
Mees lõi ohvrile rusikaga näkku ja kuna rong oli parasjagu Upton Parki peatuses, sai ta kohe sõiduvahendist põgeneda.
Üks rongis olnud inimene jäädvustas toimunu ning videost näeb veel, kuidas rusikahoobi saanud mehe naiskaaslane ründajale järele tormas. Videost ei selgu, kuidas olukord laheneb.


description: Kanada soostus andma Rumeenia kodanikele alates 1. detsembrist 2017 viisavabaduse, mis tähendab, et riik ei ole enam Euroopa Liidu (EL) ja Kanada kaubandusleppe (CETA) sõlmimise vastu, kirjutab Rumeenia päevaleht Adevărul.

title: Rumeenia sai Kanadalt viisavabaduse ja toetab CETAt

maintext:
Rumeenia president Klaus Iohannis rääkis täna hommikul Brüsselis Euroopa Ülemkogu juures ajakirjanikele, et Rumeenia ja Kanada on jõudnud kokkuleppele viisapiirangute kaotamise üle. Sõlmitud kokkuleppe alusel saavad rumeenlased Kanadasse viisavabalt reisida alates 2017. aasta 1. detsembrist.
«Mul on häid uudiseid. Hommikul saavutasime Kanada poolega kokkuleppe viisapiirangute leevendamise üle, see on kasulik mõlemale poolele,» vahendas Adevăruli presidenti. «Rumeenial ei ole enam vastuväiteid Kanadaga kaubandusleppe sõlmimise üle,» lisas Iohannis.
Bulgaaria ja Rumeenia teatasid kolmapäeval, et ei toeta Euroopa Liidu ja Kanada vabakaubanduslepet (CETA), kui Kanada ei anna kõigile nende kodanikele viisavabadust. Riigid on püüdnud korduvalt mõjutada Kanadat viisanõudest loobuma ja on seadnud selle sõltuvusse 27. oktoobril allkirjastada loodetava leppe toetamisest.


description: ÜRO väljendas pühapäeval sügavat muret seoses humanitaarabikonvoide röövimistega orkaanist laastatud Haitil.

title: ÜRO on mures humanitaarabi röövimise pärast Haitil

maintext:
Hädaabi kohaletoimetamine on olnud niigi lünklik seoses ulatuslike tormikahjustustega teedele. Uueks probleemiks on kerkinud teede tõkestamine, abikonvoide peatamine ja mitmel korral ka paljaksröövimine.
Viimaseks vahejuhtumiks on humanitaarabiveoki röövimine sadamalinnas Les Cayesis. Probleeme tekkis ka ÜRO peasekretäri Ban Ki-mooni külaskäigu ajal Haitile, kui rahuvalvajad olid vahetult enne tema saabumist sunnitud kasutama pisargaasi kividega loopinud rahvahulga vastu. Inimesed on mitmel pool kividega loopinud ka humanitaarabiveokeid.
"Kõik need rünnakud abikonvoide vastu on rünnakud hädasolijate vastu. Nende vastu, kel abi on kõige rohkem vaja," märkis Ban.
"Kitsikus vaid suureneb, kui ravimeid, toiduaineid ja joogivett vedavaid masinaid röövitakse," manitses peasekretär.
Ban kohtus nädalavahetusel riigi ja kohalike liidrite, kannatada saanud kogukondade esindajate ja humanitaarabimeeskondadega. ÜRO on kutsunud oma liikmesriike eraldama kiirkorras Haiti abistamiseks 120 miljonit dollarit, kuid seni on saadud ainult 6,1 miljonit ehk viis protsenti vajaminevast.
"Teede tõkestamine on kahtlemata suureks probleemiks abi koordineerimisel ja kohaletoimetamisel. Inimesed on näljas ja me peame teed avama, et neid aidata. Samas peavad vastumeetmed keskenduma ka muule, kui ainult turvalisuse tagamisele," märkis ÜRO humanitaarabikoordinaator Haitil Mourad Wahba.
Viimastel andmetel sai orkaanis Matthew surma 546 inimest ja kodu kaotas rohkem kui 175 000. Abivajajaid on umbes 1,4 miljonit.


description: Euroopa Liit peab suurendama oma kaitsekulutusi, sõnas Euroopa Liidu välispoliitika juht Federica Mogherini täna.

title: Mogherini: EL peab suurendama kaitsekulutusi

maintext:
«Euroopa Liidul on tarvis rakendada kogu kaitsealase koostöö potentsiaali, mis meil on,» sõnas ta tänal visiidi Rumeenias. «ELi riigid kulutavad poole vähem kui USA julgeoleku peale ning ei kasuta oma vahendeid nii otstarbeliselt,» rõhutas Mogherini.
Samas eitas Mogherini Euroopa ühisarmee loomise kavatsust.
«Euroopa ametnikud arutavad julgeoleku edendamist järgneva kahe kuu jooksul ning see on kasulik Euroopa julgeoleku ning NATO tugevdamiseks,» sõnas ta.
Enamik ELi liikmesriike kuuluvad ka NATOsse.


description: ÜRO sõnul ei ole neil piisavalt ressursse abistada 1,5 miljonit inimest, kes oleksid sunnitud põgenema, kui käivitub Iraagi linna Mosuli sõjaline tagasivallutamine ISISelt, vahendab Independent.

title: ÜRO-l ei ole vahendeid, et Mosuli põgenikke aidata


description: Mõne kuu pärast palutakse hääleõiguslikel kodanikel Itaalias heaks kiita või põhja lasta ambitsioonikaim põhiseaduse reform 1946. aastast alates.

title: Itaalia referendumil on Euroopale ettearvamatud tagajärjed


description: Saudi Araabias hoiti ära terrorirünnak Jiddahis asuvale Al-Jawhara jalgpallistaadionile, kus pidi toimuma maailmameistrivõistluste kvalifikatsioonimäng Araabia Ühendemiraatide (AÜE) meeskonnaga, vahendasid pühapäeval kohalike võimuesindajate teadet BBC ja YLE.

title: Saudi Araabias hoiti ära pommirünnak jalgpallistaadionile

maintext:
Siseministeeriumi andmetel kavatseti 11. oktoobril jalgpallistaadioni juures õhkida autopomm. Ministeeriumi info kohaselt oli tegemist sõidukiga, millesse oleks saanud laadida kuni 400 kilogrammi lõhkeainet.
Vahistatud on kaheksa inimest, kelle seas on pakistanlasi, süürlasi ja sudaanlasi.
Äärmusrühmitus Islamiriik (IS) on võtnud alates 2014. aasta lõpust vastutuse rea šiiade ja julgeolekujõudude vastu suunatud rünnakute eest Saudi Araabias. Saudi Araabia teatas septembris, et purustas kolm Islamiriigiga seotud rakukest, mis plaanisid rünnakuid riigi sõjaväerajatiste ja teiste sihtmärkide vastu. Vahistati 17 kahtlusalust.
Ar-Riyad osaleb USA juhitavas koalitsioonis IS-i vastu Süürias ja Iraagis. Alates 2015. aasta märtsist juhib Saudi Araabia koalitsiooni Jeemeni valitsusvägede toetuseks šiiamässuliste vastu.


description: Süürias Aleppos jõustus neljapäeva hommikul Venemaa väljakuulutatud humanitaarvaherahu, mille eesmärk on lubada tsiviilisikutel ja ülestõusnutel linnast lahkuda.

title: Süüria Aleppos jõustus elanike ja mässuliste põgenemiseks vaherahu

maintext:
Venemaa on öelnud, et vaherahu kestab vähemalt Eesti aja järgi kella kuueni õhtul ning seda võib ees oodata pikendamine. Süüria valitsusvägede teatel kestab humanitaarpaus kolm päeva.
Süüria ja Vene sõjalennukid peatasid õhurünnakud ülestõusnute käes olevatele Aleppo idapoolsetele linnaosadele juba eile kell üheksa hommikul.
Vene kindralstaap on teatanud, et Vene ja Süüria lennukid püsivad Aleppost vähemalt 10 kilomeetri kaugusel.


description: Londoni kuulus Toweri sild suleti täna kolmeks kuuks sõidukitele, sillal algab esimene suurem remont ligi poole sajandi jooksul.

title: Londoni Toweri sild suleti liiklusele


description: Vene president Vladimir Putin ja Iraagi peaminister Haider al-Abadi arutasid teisipäeval Mosuli vabastamist äärmusrühmituse Islamiriik (IS) džihadistide käest, teatas Kreml.

title: Vene president ja Iraagi peaminister arutasid Mosuli vabastamist

maintext:
Kremli teatel leidis telefonivestlus aset Iraagi valitsusjuhi algatusel.
«Vene president väljendas toetust Iraagi võimude jõupingutustele likvideerida see rahvusvahelise terrorismi kasvulava ning tagada riigi (Iraagi) surveräänsus ja territoriaalne terviklikkus,» ütles Kreml avalduses.
Putin teavitas al-Abadit ka Venemaa sammudest olukorra de-eskaleerimisel Süüria põhjaosas Aleppos, sealhulgas plaanist viia neljapäeval ellu kaheksatunnine relvarahu.


description: Iraani president Hassan Rouhani hoiatas terroristlike valitsuste tekkimise eest Põhja-Aafrikasse.

title: Iraan hoiatab terroristlike valitsuste leviku eest Põhja-Aafrikasse

maintext:
«Süürias ja Iraagis toimuv terroristlik tegevus on maailmale tõsine oht. Kui regioonis ei toimu tõsist lahingut terrorismi vastu, siis näeme mitme terroristliku valitsuse ja ühenduse esilekerkimist Põhja-Aafrika regioonis,» lausus Rouhani täna kohtumisel Euroopa Liidu välispoliitika juhi Federica Mogheriniga.
Äärmusrühmitus Islamiriik (IS) on levinud oma baasidest Süürias ja Iraagis Liibüasse ning sooritanud rünnakuid ka Alžeerias ja Egiptuses.
Mogherini külastas täna Iraani, kus kohtus ka välisminister Mohammad Javad Zarifiga. Istungitel peeti kõrgetasemelisi kõnelusi Süüria kriisist, teatas Iraani presidendi kantselei.
Mogherini läheb Iraanist edasi Saudi Araabiasse, mis on regioonis Teherani pearivaal. Kohaliku meedia teatel ütles Mogherini, et EL vajab regionaalsete probleemide lahendamiseks Iraani kui võtmetähtsa jõu koostööd.
Rouhani ärgitas EL-i survestama regionaalseid võime peatama Süüria mässuliste toetamist. Iraan annab rahalist ja sõjalist tuge Süüria režiimile ja selle juhile president Bashar al-Assadile. Lisaks süüdistab Teheran Saudi Araabiat ja Türgit nende mässuliste toetamises, mis võitlevad Assadi üksuste vastu.
«Võitlus terrorismi vastu Süürias ja Iraagis on prioriteet,» lausus Rouhani. Mõlema riigi territoriaalne terviklikkus tuleb säilitada, lisas ta.


description: Ühendkuningriigi Iseseisvuspartei (UKIP) esimees Diane James teatas teisipäeval, et lahkub "isiklikel ja tööalastel põhjustel" erakonna juhi kohalt.

title: Briti Iseseisvuspartei esimees lahkub ametist

maintext:
James valiti esimeheks alles 18 päeva tagasi.
"On saanud selgeks, et mul pole vajalikku autoriteeti ega ka kõigi meie rahvaesindajate toetust viimaks läbi muudatusi, mida ma kandideerides lubasin," märkis 56-aastane James.
"Seega lahkun ma esimehe kohalt," ütles James.
Varasemate meediateadete kohaselt mõjutas Jamesi otsust tema mehe haigestumine. Erakond pole esimehe lahkumisega seoses veel ametlikku avaldust teinud.
Jamesi üheks tõenäoliseks järglaseks peetakse Steven Woolfe´i.
Euroopa Parlamendi saadik James kogus UKIP-i parteikongressil juhivalimistel 8451 häält. Sisevalimiste eel oli favoriit Woolfe, ent tal ei õnnestunud arvutiprobleemide tõttu õigeaegselt oma kandidatuuri registreerida.
Nigel Farage teatas ametist lahkumisest pärast Suurbritannia rahva otsust toetada referendumil Euroopa Liidust lahkumist. Tema sõnul täitis briti rahvas referendumil tema eluaegse poliitilise ambitsiooni.


description: Et üks osa Euroopa Liidu riike tahab Venemaa sanktsioone kaotada ja teine neid karmistada, on tulemuseks tõenäoliselt kesktee, kus praegused sanktsioonid jäävad püsima ja kehtestatakse pikemaks perioodiks, ütles konservatiivse mõttekoja Martens Centre juht Roland Freudenstein eile ülemkogu eel intervjuus Postimehele.

title: Freudenstein: Aleppo mõjub prantslastele nagu MH17 sakslastele


description: Palestiina haigla- ja riigiametnikud teatasid täna, et president Mahmoud Abbas toimetati okupeeritud Läänekalda haiglasse, kus kontrollitakse tema südant.

title: Allikad: haiglas viibivale Palestiina liidrile tehakse südameuuring

maintext:
«Abbasile (81) tehakse südame ja veresoonte kateteriseerimine,» lausus haiglaametnik. Selle kägus viiakse peenike elastne plastiktoru veresoone kaudu südamesse ning kontrollitakse elundi töövõimet.
«President toimetati täna Ram Allah's asuvasse haiglasse, sest ta tundis, et on väsinud,» ütles palestiina ametnik.


description: Hondurase võimud uurivad ühe narkokartelli väidetavat plaani tappa president Juan Orlando Hernández ja riigis resideeruv USA suursaadik, teatas riigipea eile.

title: Hondurase võimud uurivad väidetavat presidendi tapmise plaani

maintext:
«On andmeid ühe Atlandi kuritegeliku rühmituse plaanidest korraldada rünnak suursaadik James Nealonile ja mulle,» ütles president kohalikule raadiojaamale HRN Hondurase kartellile viidates.
Hernández teatas väidetavast vandenõust pärast seda, kui armeekapten Santos Rodriguez Orellana oli üleeile süüdistanud USA narkootikumide vastu võitlevat agentuuri (DEA) tema survestamises. Orellana teatas, et agentuur soovis, et ta süüdistaks presidendi venda seotuses Ühendriikide saadiku tapmise plaaniga.
Kohalik raadiojaam Globo ütles, et DEA agendid kuulasid pühapäeval Orellana üle.
Ühendriigid on algatanud Orellana asjus uurimise korruptsioonisüüdistuse ja uimastijõukudega seotuse alusel.
Presidendi vend Juan Antonio Hernández eitas eile avalduses igasugust ebaseaduslikku tegevust.
Paremtsentristist president Hernández asus 2014. aastal võimule ning asus Hondurasest Ühendriikidesse kokaiini toimetavaid narkokartelle julmalt maha suruma. Tema tegevus on teinud murelikuks inimõigusorganisatsioonid.


description: Venemaa föderatsiooninõukogu kaitse- ja julgeolekukomitee aseesimees Frants Klintsevitš hoiatas eilses usutluses, et Norra võib sattuda tuumarelvade sihtmärgiks, edastas kohalik meedia.

title: Vene poliitik hoiatas Norrat USA sõdurite tõttu: riik võib sattuda tuumarelvade sihtmärgiks

maintext:
Norra telekanalile TV2 antud intervjuus kinnitas Klintsevitš, et Venemaa võtab Norrasse paigutatavaid USA sõdureid ohuna.
Klintsevitši sõnul pole Norra varem olnud Venemaa strateegiliste relvade sihtmärkide nimekirjas, kuid nüüd võib see juhtuda.
«Kui sellised arengud jätkuvad, siis kannatab Norra rahvas. Venemaa peab reageerima vaieldamatule sõjalisele ohule. Ja meil on selleks vahendid,» rääkis Klintsevitš.
Klintsevitš lisas, et USA on loomas infrastruktuuri, mis võimaldab muu hulgas globaalse välksõja alustamist.
Venemaa välisministeerium teatas reedel, et Oslo otsus võtta vastu 330 USA merejalaväelast on veel üks lüli USA sõjaliste ettevalmistuste ahelas ega soodusta stabiilsust Põhja-Euroopas.
«Näib, et Norra valitsuse otsus on veel üks lüli USA juhtimisel kulgevate sõjaliste ettevalmistuste ahelas, mis ei soodusta stabiilsust Põhja-Euroopas,» ütles Vene välisministeeriumi pressiesindaja Maria Zahharova.


description: Iraanis esitati prominentsele islami pühakirja koraani õpetajale ja ettelugejale süüdistus mitme õpilase seksuaalses ärakasutamises, vahendab RFE/RL.

title: Iraanis süüdistatakse kuulsat koraaniõpetlast poiste ärakasutamises

maintext:
Iraani kohtu esindaja Hojatoleslam Mohseni Ejei sõnul esitasid 49-aastase Saeed Tusi vastu süüdistuse neli tema endist õpilast. Esindaja ei täpsustanud, milles konkreetselt Tusit süüdistatakse. «Osa süüdistusi on raske tõestada, sest nende väidetav toimumisaeg oli mitme aasta eest. On võimalik, et kaebajatel on õigus, aga me ei saa tõendite puudumise pärast siiski midagi teha,» ütles Ejei ajakirjanikele.
Üks süüdistajatest väidab, et Tusi kasutas teda viie-kuue aasta eest ära kaks korda, kui ta oli 12–13- aastane. Anonüümsust palunud noormehe sõnul arvas tema usklik perekond, et Tusi-suguse eksperdi käe all koraani õppimine aitaks poissi elus edasi. Väidetav kannatanu lisas, et õpetlane küsis temalt imelikke asju, kaasa arvatud puberteedi kohta. Hiljem olevat Tusi kasutanud sooja ilma ettekäändena minna ujuma ja siis teda seksuaalselt väärkohelnud.
«Ta tegi minuga asju, millest mul on häbi rääkida,» sõnas nooruk BBC-le antud intervjuus.
Pole teada, kas süüdistuste hulka kuulub ka homoseksuaalne vägistamine, mille eest Iraanis karistatakse surmanuhtlusega.


description: Ameerika Ühendriikide president Barack Obama ja kunagine riigipea Bill Clinton käisid koos Jeruusalemmas Shimon Peresi  matustel – üks kahest ameeriklasest kibeles aga palju rohkem koju tagasi kui teine.

title: Video: Obama utsitab Bill Clintonit lennuki peale

maintext:
Internetti jõudnud klipilt on näha, kuidas Obama kannatamatult lennukiuksel seisab ja Clintonit ootab – sellal kui viimane asfaldil välisminister John Kerryga juttu puhub. «Bill, lähme!» hüüab Obama korduvalt läbi mootorimüra ning plaksutab ka kätega. «Tule! Ma viin su koju!» meelitab president Clintonit.
Lõpuks võtab Clinton Obamat kuulda ja seab sammud trepist üles, kus kaks meest embavad.
Vaata vahejuhtumit allpoolasuvast videost.


description: Aastatel, mil lahkunud kuningas Bhumiboli oli põdur, jälgiti tähelepanelikult riigi kroonprintsi Maha Vajiralongkorni tegemisi. Troonipärijaga seonduv on Tais aga poliitiliselt väga tundlik teema.

title: Elupõletajast prints viivitab troonile asumisega


description: Ameerika Ühendriigid annavad Venemaa sekkumisele riigi valimisprotsessi ja küberrünnakutele Demokraatliku Partei arvutite vastu proportsionaalse vastuse, teatas eile Valge Maja.

title: USA lubas anda Venemaa häkkeritele vastulöögi

maintext:
«Tõenäoliselt me oma sammudest eelnevalt ei teavita,» ütles president Barack Obama.
USA luureteenistused süüdistasid reedel ametlikult Vene valitsust katsetes sekkuda Ühendriikide valimistesse, lubades vastusamme.
«Tegevuse ulatust ja tundlikkust arvesse võttes usume, et selleks võisid heakskiidu anda üksnes Venemaa kõige kõrgemad ametnikud,» seisab sisejulgeolekuministeeriumi ja riikliku luuredirektoraadi neljapäevases ühisavalduses.
«President on rääkinud ka varem Ühendriikide valitsuse arvestatavatest võimekustest nii meie süsteemide kaitsmiseks kui ka ründeoperatsioonide korraldamiseks teistes riikides,» sõnas Valge Maja pressiesindaja Josh Earnest Ühendriikide kübervõimekusele viidates.


description: USA vabariiklik partei teatas juba enne asepresidendikandidaatide debatti, et nende esindaja Mike Pence on võitja, kuid näpuvea tõttu liiga vara avalikusse jõudnud blogitekst eemaldati kiiresti.

title: Vabariiklased kuulutasid Mike Pence´i juba enne asepresidendikandidaatide väitlust võitjaks

maintext:
The Washington Posti andmetel edastasid vabariiklased võiduteate poolteist tundi enne debati algust.
Vabariiklaste leheküljel avaldati «debatiraport», mille kohaselt sai kahe asepresidendikandidaadi duellis võidu Donald Trumpi asepresidendikandidaat Mike Pence, kelle edastati ka õnnitlused.
«Maailma eri paikades elavatele ameeriklastele pakub kahe asepresidendikandidaadi väitlus suurt huvi. Jälgisime debatti ja kandidaatide faktitäpsust reaalajas. Pärast kahe kandidaadi sõnavõttu oli kohe selge, et võitja on Mike Pence,» teatati kirjutises.
Pence olevat kõige paremini suutnud debatis saada hakkama majandusteemadega ja demokraat Hillary Clintoni skandaalidest rääkides.
Vabariiklane Mike Pence ja tema demokraadist rivaal Tim Kaine pidasid debati Virginas Farmvilles`is asuvas Longwoodi ülikoolis. Kriitikute sõnul oli see jällegi solvanguterohke nagu presidendikandidaatide, vabariiklase Donald Trumpi ja demokraat Hillary Clintoni vahel peetud esimene debatt.
USA presidendivalimised leiavad aset 8. novembril.


description: Prantsusmaa põhjaosas Calais' põgenikelaagris lõõmavad lammutamisprotsessi kolmandal päeval mitmed põlengud.

title: Calais' põgenikelaagris lõõmavad põlengud

maintext:
Teist päeva kestvate põlengute tõttu võivad plahvatada mahajäetud gaasiballoonid, väidavad päästjad.
Tuletõrje sõnul süütasid tulekahjud evakueerimise käigus põgenikud.
Üks migrant on saanud põlengus vigastada ja ta toimetati Calais' haiglasse.
Töölised asusid eile Prantsusmaa põhjaosas Calais's lammutama kurikuulsast isetekkelist migrantide laagrit.
Calais´ serval asuvas illegaalses laagris elas eri hinnangutel kuni 8000 peamiselt Afganistanist, Sudaanist ja Eritreast pärit migranti, kes ootasid võimalust pääseda edasi Suurbritanniasse.
Laagrist oli eilse seisuga ära viidud 2700 migranti.


description: Föderaalne Juurdlusbüroo (FBI) uurib Venemaa võimalikku rolli Hillary Clintoni kampaaniajuhi John Podesta isiklikult meilikontolt tuhandete e-kirjade lekitamises.

title: Clintoni nõunik: FBI uurib Venemaa rolli e-kirjade häkkimises

maintext:
Podesta sõnul võis Clintoni vabariiklasest vastaskandidaadi Donald Trumpi kampaaniameeskond tema meilikonto häkkimisest ette teada.
Kampaaniajuht ütles, et Venemaa ja Trumpi sidemed võivad tuleneda vabariiklaste kandidaadi poliitilistest seisukohtadest, mis sageli on kooskõlas Kremli omadega või Trumpi ning Venemaa ühistest ärihuvidest ja -sidemetest.
WikiLeaks eesotsas Julian Assange'iga on avaldanud alates reedest Podesta isiklikult meilikontolt tuhandeid e-kirju, mille väidetavalt varastasid Vene häkkerid.
Ehkki suurt kahju tekitavaid paljastusi pole olnud, kergitab leke katet Clintoni meeskonna sisearuteludelt.
Podesta sõnul sai Trumpi pikaajaline nõunik Roger Stone WikiLeaksi plaanist varastatud e-kirju avaldada eelnevalt teada.
Stone ütles eile õhtul Associated Pressile, et Podesta süüdistused on alusetud ja valed. WikiLeaks teatas täna Twitteris, et temal ei ole olnud Roger Stone'iga kontaktis.
Podesta sõnul võttis FBI temaga nädalavahetusel ühendust ja kinnitas, et uurib meilikonto häkkimist osana teisi demokraatide kontodesse tungimise juhtumeid käsitlevast juurdlusest, mille puhul kahtlustatakse Venemaaga seotud rühmitusi.
Luureametnikud ütlesid eelmisel nädalal arvatavasti töötasid süüdlased Vene luure heaks.
Vene suursaadik USAs Sergei Kisljak ütles, et süüdistused ei vasta tõele.
«Me jälgime selle riigi valimiskampaaniat väga tähelepanelikult,» ütles ta. «Me ei sekku Ühendriikide siseasjadesse ei oma avaldustega, elektrooniliste ega muude vahenditega.»


description: Leedu välisministeerium kutsus täna välja Vene suursaadiku Aleksandr Udaltsovi ja andis talle üle diplomaatilise noodi, milles väljendatakse muret Venemaa sõjalaevastiku jätkuva tegevuse pärast Leedu majandustsoonis Läänemerel, rikkudes seal Leedu ja teiste riikide õigusi, edastas ministeerium.

title: Leedu kutsus välja Vene suursaadiku

maintext:
Üleeile andsid Vene sõjalaevad Leedu majandustsoonis sõitvatele tsiviillaevadele korralduse kurssi muuta. Vältimaks selliste vahejuhtumite kordumist kutsus välisministeerium Venemaad üles järgima rahvusvahelist õigust ning heanaaberlikkuse põhimõtteid.
Vene saadikule mainiti taas kord muret seoses tuumakandevõimekusega raketikompleksite Iskander paigutamisega Kaliningradi oblastisse, samuti Vene sõjalennukite lendudega Läänemere kohal.
Baltimaades õhuturbemissioonil viibivad NATO hävitajad tõusid üksi 6.-9. oktoobrini 20 korda õhku saatma NATO õhuruumi lähedal kulgevaid Vene sõjalennukeid.
Kaitseministeerium andis teada, et Vene sõjalennukite suurt hulka Läänemere kohal saab seletada sõjaväeõppustega.
Läinud nädalal paigutas Venemaa Kaliningradi oblastisse tuumakandevõimekusega raketid Iskander.
Mõne kuu eest kutsus Moskva NATO asjatundjaid Venemaale konsultatsioonidele, et arutada kõikide sõjalennukite transponderite sisselülitamist, kuid mõni NATO riik vastas, et ei pea tehnilisi läbirääkimisi asjatundjatega vajalikuks ja tegi ettepaneku lahendada küsimus Euroopa Julgeoleku- ja Koostööorganisatsioonis.
Baltimaade NATO õhuturbemissioon asub Leedus ja Eestis.


description: Kui eelnevalt on vabariiklastest senaatorid pakkunud võimalust jätta Ülemkohtu kandidaatide määramine järgmise presidendi hooleks, siis nüüd paistab senaator John McCain olevat oma meelt muutnud, vahendab Huffington Post.

title: Vabariiklased võivad blokeerida Clintoni Ülemkohtu kandidaadid

maintext:
Muudatus Ülemkohtu kandidaatide määramise korras tuleneb sellest, et ilmselt on vabariiklaste partei arvestanud võimalusega, et nende presidendikandidaat Donald Trump valimisi ei võida.
«Ma luban teile, et me ühineme iga Ülemkohtu kandidaadi vastu, mille Hillary Clinton presidendiks saades esitab. Ma luban seda,» sõnas McCain eile CNN-i vahendusel.
Senaator McCain kommenteeris teemat eilses raadiointervjuus, kus avaldas toetust oma kolleegile Pat Toomeyle, kelle toetus küsitluse andmetel on kõikuma löönud ning kes on tõenäoliselt üks võtmeisikutest vabariiklaste võimu säilimises Senatis.
Ameerika Ühendriikide Ülemkohtul on üheksa liiget, kelle nimetab eluks ajaks ametisse Ameerika Ühendriikide president ja kinnitab Ameerika Ühendriikide Senat. Kolm Ülemkohtu kohtunikku on järgmise administratsiooni ajal juba kaheksakümnendates eluaastates, mis muudab nende pensionile mineku ja vabade kohtade tekkimise tõenäoliseks.
McCain ei täpsustanud, kas Senati ühenemine iga Clintoni esitatud kandidaadi vastu tähendab üldse läbirääkimistest loobumist või lihtsalt kandidaatide mahahääletamist. Lisaks ei täpsustanud senaator ka seda, kas teised senaatorid on uue strateegia poolt.
Eelmisel nädalal andis siiski Utah osariigi senaator Mike Lee mõista, et ka tema oleks nõus iga Clintoni esitatud kandidaadi maha hääletama, eeldusel, et demokraatide Ülemkohtu kandidaadid ei hääletaks parteihuvidest sõltumatult.
Kuid nagu on korduvalt praeguse presidendiralli jooksul juhtunud, ei pruugi lubadused midagi tähendada. Hiljem samal päeval kommenteeris McCain kõneisiku vahendusel, et hääletab kindla isiku poolt või vastu tema kvalifikatsioonist lähtuvalt.


description: Pence'i lennuk sõitis New Yorgi lennujaamas maandumisrajalt välja

maintext:
USA vabariiklaste asepresidendikandidaadi Mike Pence'i kampaanialennuk sõitis neljapäeva õhtul New Yorgi LaGuardia lennujaamas maandudes maandumisrajalt välja, teatas kampaaniameeskond.
Keegi vahejuhtumis viga ei saanud.
"Me tundsime, kuidas lennuk sõitis maandumisrajalt välja ja pidurdas seejärel järsult" ütles lennukis viibinud CNN-i produtsent Elizabeth Landers uudistekanalile.
"Kuberneri ja kõigi pardalolnutega on kõik korras," ütles Landers Indiana osariigi kuberneri Pence'i kohta.
CNN-i produtsendi sõnul sõitis Boeing 737 kohmaka maandumise järel maandumisrajalt murule ning 40 pardalolnut evakueeriti tagumise väljapääsu kaudu.
Videopilt näitas Pence'i lennuki juurde jõudnud päästjatega kätlemas ja fotode jaoks poseerimas.
Ohios kampaaniat tegev vabariiklaste presidendikandidaat Donald Trump helistas vahejuhtumi järel Pence'ile, ütles pressiesindaja Stephanie Grisham. "Ta avaldas rõõmu, et kõik pardalolnud on väljaspool ohtu."


description: Rootsi migratsiooniamet Migrationsverketi teatel on sel aasta oodata vähem põgenikke kui möödunud aastal, mil neid saabus rekordiline arv.

title: Rootsi prognoosi kohaselt saabub sel aastal vähem põgenikke

maintext:
Juulis arvati, et sel aastal saabub Rootsi ja palub asüüli 34 500 inimest, kuid nüüd on seda arvu kahandatud 29 000 inimeseni, edastab The Local.
Migratsioonivõimude esmane prognoos 2017. aasta sisserändajate kohta oli 51 200, kuid nüüd arvatakse, et neid võib olla 36 700. Suur osa neist on ELi lepingu alusel Kreekast teistesse riikidesse ümberpaigutatavad põgenikud.
Prognoos põhineb 2015. -2016. aasta asüülitaotlejate arvudel, samas on sel aastal kuu kuult Rootsi saabuvate migrantide arv vähenenud.
Rootsi võimud on saanud 163 000 asüülitaotlust, umbes 500 taotlust nädalas, kuid on mitmeid faktoreid, mis mõjutavad seda, et asüülitaotlejate arv kahaneb.
Esmalt Euroopa Liidu ja Türgi vahel sõlmitud leping, mille kohaselt saadetakse Kreekast Türki tagasi need põgenikud, kes ei soovi esitada asüülitaotlust kohe pärast ELi sisenemist.
Oma rolli sisserännu vähenemisel mängivad ka karmistunud piiriületuse reeglid ja kontroll ELi riikide piiridel.
«Kõik need faktorid kokku on aidanud vähendada sisserändajate arvu,» teatas Migrationsverketi asejuht Mikael Ribbenvik.
Rootsi kehtestas Örseundi sillal, mis ühendab Rootsist ja Taanit, piirikontrolli 2015. aasta novembris, selle aasta jaanuaris lisandus isikut tõendavate dokumentide kontroll kahe riigi vahel sõitvates rongides ja laevades. Malmö ja Kopenhaageni vahel sageli sõitvate rootslaste ja taanlaste arvates on see igapäevaelu takistav.
Euroopa Liidu seaduse kohaselt saavad Schengeni tsooni riigid teatud olukordades taastada kontrolli riigipiiril kuni kuueks kuuks. Seega peaks Rootsi ja Taani vaheline piirikontroll kehtima kuni 11. novembrini. Rootsi võimud ei ole veel teatanud, kas nad pikendavad piirikontrolli veel kuue kuu võrra, kuid nad peaks sellest teavitama lähiajal.
Migrationsverket loodab, et piiri ja dokumentide kontroll säilib, kuna see hõlbustab nende tööd.


description: Venezuela pealinnas Caracases algas täna üldstreik, millega soovitakse suurendada survet president Nicolás Madurole.

title: Venezuelas algas üldstreik Maduro survestamiseks

maintext:
Streik peaks kestma 12 tundi ning selle raames on suletud mitmed poed ja koolid.
Maduro hoiatas eilses telepöördumises, et võimud võtavad üldstreigiga liituvad firmad oma kontrolli alla. «Kui firma peatab töö, võetakse see üle,» kuulutas president.
Venezuela poliitiline kriis võttis uue pöörde eelmisel nädalal, kui keskvalimiskomisjon tühistas Maduro tagasikutsumisreferendumiks vajaliku allkirjade kogumise kampaania. Opositsioon oli lootnud koguda sel nädalal kolme päevaga neli miljonit allkirja, et algatada referendum Maduro ametist kõrvaldamiseks.
Opositsiooni sõnul pani valitsus referendumikava nurjates toime riigipöörde.
Alates jaanuarist Venezuela parlamenti kontrolliv opositsioon süüdistab Madurot riigi katastroofilises majanduslikus olukorras, mida iseloomustavad tarbekaupade nappus, hüperinflatsioon ja järjekorrad. Naftariik Venezuela on naftahindade languse ja oskamatu majanduspoliitika tõttu vajunud tõsisesse majanduskriisi.


description: Ameerika Ühendriikide politsei on riigi erinevates paikades pidanud kinni umbes kümme inimest, keda kahtlustatakse rahvusvahelises inimkaubanduses.

title: USAs tabati Taist naisi seksiorjadeks toonud inimkaubitsejad

maintext:
Prokuröride teatel tõid need isikud, kes tabati Minneapolises, Chicagos, Atlantas ja Los Angeleses, Taist naisi USAsse seksiorjadeks, edastab Yle.
Uurimine näitas, et Bangkokist lennutati sajad tailannad Las Vegasesse, Los Angelesse, Phoenixisse, Minneapolisse, Washingtoni ja Dallasesse, kus neid sunniti töötama prostituutidena.
Tegemist on Tai naistega, kes elasid äärmises vaesuses ja kes räägivad vähe inglise keelt. Inimkaubitsejad lubasid neile USAs paremat elu ja korralikku tööd.
Tailannade USA viisa, lennureis ja majutuskulud ulatuvad 40 000 – 60 000 dollarini (36 000 – 54 000 eurot) ning inimsmugeldajad sundisid neid seda raha tagasi teenima ehk nad sattusid võla- ja prostitutsiooniorjusse.
USA toodud naised pidid pakkuma intiimteenuseid 6 – 7 päeval nädalas ning neil ei olnud õigus iseseisvalt ja ilma valveta väljas liikuda.
Prokuröride sõnul on need sajad tailannad tänapäeva orjad, kes naiivselt uskusid, et parem ja jõukam elu kantakse neile kandikul ette.
Osadelt naistelt nõuti rindade suurendamist, kuna nende rindu peeti liiga väikeseks ja selle tõttu ei pruugi nad meestele meeldida. Rinnasuurendusoperatsiooni tasud lisati võlgadele juurde ja ka need summad oleks tulnud neil prostituudina töötades sutenööridele tagasi maksta.
Kuritegelik gäng kontrollis USAsse toodud naisi ähvardustega, et kui nad ei allu ja võlgu ära ei maksa, siis võidakse tappa nende pered Tais.
Inimkaubandusjuhtumis esitati süüdistus kokku 17 inimesele, neid süüdistatakse prostitutsiooniga tegelemises, sissetoodud naiste orjastamises ja pettuses.
Uurimine näitas, et USAS tegutsenud kuritegelikult inimkaubandusgrupeeringul on seos hiljuti Belgias tabatud inimkaubitsejatega ning tegemist on globaalse inimkaubandusvõrgustikuga, mis ulatub mitmesse riiki.


description: Saksamaa Oktoberfesti õllefestivalil olid terroriohu tõttu karmid turvameetmed, kuna sel aastal on Saksamaal pandud toime mitu terrorirünnakut.

title: Saksa õllefestivali külastanud mees jäi kõrvast ilma

maintext:
Saksa ja Briti meedia teatel langes õllefestivali külastanud mees siiski noarünnaku ohvriks ja tal lõigati kõrv ära.
45-aastane ohver külastas Kesk-Saksamaal asuvat Wolmirstedti, kus samuti toimusid mitmed Oktoberfestiga seotud sündmused. Mees langes rünnaku alla möödunud pühapäeva varahommikul.
Kohaliku meedia teatel tekkis joobes külastajate vahel kaklus, mille käigus haaras üks isik noa ja ründas nimetatud meest.
Olukorra lahendas Haldenslebeni politsei, mille teatel oli noaga ründajaks 29-aastane mees. Politsei uurib juhtunut kui külmrelvaga ründamist.
16. septembrist kuni 3. oktoobrini kestnud Oktoberfesti külastas umbes kuus miljonit inimest.


description: El Salvadori võimud vahistasid pühapäeva hommikul ekspresidendi Elias Antonio Saca ja veel kuus endist kõrget ametnikku, teatas peaprokuratuur.

title: El Salvadori võimud vahistasid ekspresidendi Elias Antonio Saca

maintext:
"Nad võeti kinni süüdistatuna mitmetes kuritegudes," ütles prokuratuuri esindaja.
Prokuratuur täpsustas hiljem ametlikus teadaandes, et vahialuseid süüdistatakse riigiraha omastamises, rahapesus ja seotuses kuritegelike jõukudega.
Vangistatute seas on ka endine presidendiameti kommunikatsiooniülem Julio Rank.
Konservatiivsesse erakonda ARENA kuuluv Saca oli El Salvadori president aastatel 2004-2009. Saca oli enne riigipeaks saamist ärimees ja tuntud ajakirjanik. Võimuoleku ajal nähti teda Ühendriikide tugeva liitlasena.


description: Suurbritannia võib luua regionaalsete tööviisade süsteemi, et lahendada migranttööliste küsimust pärast Euroopa Liidust lahkumist, kirjutati Londoni omavalitsuse tellitud raportis.

title: Uuring: Suurbritannia võib luua kohaliku viisasüsteemi

maintext:
Selline süsteem võib leevendada migranttöölistest sõltuvate ettevõtete muresid ning samuti rahuldada neid, kes on vastu tööjõu vabale liikumisele, kirjutas konsultatsiooni- ja audiitorfirma PricewaterhouseCoopers (PwC) uuringus.
«Oskustööjõu puudujäägi küsimused tuleb lahendada efektiivselt, et tagada Suurbritannia konkurentsivõime pärast Brexitit,» seisis raportis.
«Regionaalne viisasüsteem on tõsiseltvõetav, toimiv lahendus nende küsimuste lahendamiseks,» lisati, viidates sarnasele korraldusele Austraalias ja Kanadas.
Immigratsioon oli üks põhiteemasid Brexiti referendumi kampaaniates ning Briti peaminister Theresa May on lubanud piirata ELi migrantide sissevoolu osana sõlmitavast Brexiti leppest.
Briti suurlinnad nagu London ja Manchester hääletasid referendumil ELi jäämise poolt ning mitmed ettevõtted antud linnades sõltuvad ELi tööjõust.
Londoni meer Sadiq Khan on toetanud ettepanekuid ELi migrantide jäämiseks ja töötamiseks pealinnas.
Migrantidest tööliste vastu olnud linnad nagu Yorkshire tahavad aga odava tööjõu piiramist, kuna see on viinud palgad liiga madalale.
Üks võimalik mudel näeks ette, et firmad teevad omal käel selgeks kohalikud tööjõuvajadused ja seejärel taotlevad valitsuselt viisade väljastamist ning teine mudel näeks ette, et ettevõtete iseseisvaid taotlusi hakkavad hindama valitsusagentuurid.
Viisa saanud töölised võiksid osta kinnisvara ainult piirkonnas, kuhu on talle viisa väljastatud.